text:
छत्तीसगढ़ हा नानम किसम के तीज तिहार, परंपरा अउ संस्कृति वाला प्रांत आवय. गणेश, दुर्गा, नवरात्रि, दशहरा, देवारी, फागुन के संगेसंग,अक्ती, हरेली, कमरछठ, तीजा पोरा, नवाखाई, मड़ई, जात्रा, पहुँचानी, जइसन कतको किसम के तिहार मनाय जाथे. ए तिहार मन खेती किसानी अउ देवी देवता के दर्शन अउ धन्यवाद देय के रीति रिवाज अउ परंपरा ले घलो जुड़े हे.
छत्तीसगढ़िया मनखे जब देव धामी के दर्शन बर बच्छर भर मा कइ पइत ले मंदिर देवाला, खार, बाट मा जाथे, ता भगवान घलो अपन भगतमन ला दर्शन देय बर अउ सुख दुख ला पूछे बर एक दू बेर अपन ठउर ले निकलथे. देवी देवता के अपन भगतमन ला दर्शन देय के परंपरा आदि जमाना ले चलत हे.अइसने एकठन परंपरा छत्तीसगढ़ के बूड़ती कति बस्तर अंचल मा हावे जौन ला "जात्रा" कहिथे. एमा तीर तखार के देवी देवता मन दुखिया सुखिया मन के हियाव करे,उँखर दुख हरेबर अउ दर्शन देयबर कोनों रुप मा आथे.कभू मूर्ति के रूप धरथे नइते मूर्ति के जगा मा दूसर रुप ला अपन साधन बना लेथे. देवी देवता मनके बिराजे के बस्तर डाहर के परंपरा मा एक साधन आँगा, डोली, विमन, गुटाल, कोल्हा, डाँग, अउ छत्र होथे.
छत्तीसगढ़ के दक्षिण अंचल बस्तर मा आदिवासी अउ गैर आदिवासी मन के मुड़का चलायमान देव बिराजे के ठउर "आँगा" हरय.जइसे सबो देवी देवता के अलग अलग सवारी शेर, बइला, मंजूर, गड़ूर, मुसवा, हंस हाथी, घोड़ा होथय वइसने आँगा हा पाटदेव के सवारी आय. पाटदेव हा इही मा बिराजथे.पाटदेव हा पुरुष देव आय.आँगा मा सिरिफ पुरुष देव बिराजथे.आँगा के रुप काय हरय एला कोनों नइ बता सकय. सबो इही जानथे अउ मानथे कि पाटदेव हा आँगा मा आथे.पाटदेव देवता अउ भूत परेत के बीच के योनी आय.
आँगा ला बनाय बर कटहर, तेंदू सागोन, सिरसा जइसन ठोस लकड़ी जौन अड़बड़ दिन तक खटाय, सरे घुनाय नइ तइसन के बनाय जाथे. एमा आठ हाथ के दू ठन लम्बा पाटी रहिथे.ओला दू ठन चार चार हाथ के लकड़ी मा आड़ा जोड़े जाथे. इही आड़ा मा बीच मा एक ठन मा साँप जाइसन मुड़ी बनाय जाथे,एला कोका कहे जाथय एमा चांदी के नाँगफेन लगाय जाथे.आँगा ला उही मनखे बनना सकथे जौन ला उँखर पाटदेव हा सपना देखाथे अउ आँगा बनाय बर कहिथे.
गाँव के देव हा पुजारी नइते गाँव के सियान ला घलो सपना देके कहिथे तब गाँव भर बरार करके आँगा बनाथे. आँगा के सिंगार बर चाँदी ला बउरे जाथे. मुड़ी अउ सबो अंग मा घलाव चांदी लगाय जाथे.दूनो पाटी के चारो छोर जेला जेला काक कहिथेओमा मंजूरपाख बाँधे जाथे. सिंगारे के बूता ला पावे अउ पुजारी करथे.एमन ला गाँव के सियान के सलाहा से नियुक्त करे जाथे. जौन अपन घर मा आँगा बनाथे ओहा पूजा पस्ट खुद करथे अउ ओखर मरे पाछू अवइया पीड़ी के पारी रहिथे.आँगा के स्थापना इतवार के करे जाथे.सोमवार के एखर अक्तिहा पूजा होथय.लिमाऊ, फूल, नरियर अगरबत्ती चढ़ाके एखर पूजा करे जाथे.
छत्तीसगढ़ मा बस्तर अंचल के गाँव मा हजारों आँगा हावय.आँगा ला गुड़ी मा नइते चारठन खूँटा गाड़के सुताय जाथे.जब एखर पूजा करेबर होथे तब एला चार ठन संकरी मा बाँध के झुलाय जाथे.एला भुँइया मा नइ मढ़ाय जावय. आँगा अइसे तो नइ निकलय फेर जब कोनों गाँव के मनखे घर बिपत पर जाथे तब वोहा आँगा, देव ला अपन घर आय बर नेवता देथे अउ ओखर आय जाय खाय पीये के बेवस्था करथे. काबर कि आँगा हा दल बल के संग आथे.अइसने गाँव मा बिपत आथे तब गाँव भर के मन गोहार करके बलाथें.
आँगा मा जब देव आथे तब चार झन पुरुष मनखे मंजूर पाँख बँधाय जगा ला बोह के देव खेलाथे.अपन दुख पीरा ला भगाय बर दुखिया मनखे मन ओखर बीच ले बुलकथे. जब उँखर दुख पीरा ला देव हा हर लेथे तब चाँदी के भेंट देके बिदा करथें.
अइसे आँगा मन के अगुवा सियान घलो होथे. सियान आँगा, के ठउर मा बच्छर भर मा एक बेरा सबो आँगा सकलाथें इही ला जात्रा कहे जाथे.इहाँ तीर तखार के आँगा मन सकलाथे.ओहा असली नकली आँगा के फरियाव करथे. नकली आँगा ला उही मेर टोर देय जाथे.
आँगा हा जब जुन्ना हो के सरे घुनाय बर लगथे तब ओला नदिया तरिया मा बोहा देय जथे अउ नवा आँगा बनाय जाथे.एखर बर बढ़ई अउ पुजारी जंगल ले लकड़ी लाथे अउ अपने मन बनाथे. बढ़ई एखर पइसा नइ लेवय. दार, चाँउर, कपड़ा लत्ता देके बढ़ई के बिदाई करे जाथे.नवा बने आँगा के फिर से स्थापना बर बड़का कार्यक्रम करे जाथे.नवा आँगा स्थापना के दिन गाँव मा तिहार मनाय जाथे. जेमा सगा सोदर, भगत मन ला नेवता नेवते जाथे. आँगा देव हमर दुख पीरा के हरइया अउ सुख देवइया आवय.
छत्तीसगढ़: सुरक्षा बलों ने मार गिराए 3 नक्सली, पामेरा के जंगल में हुई मुठभेड़, तलाशी अभियान जारी
Bharat Jodo Yatra : ओंकारेश्वर में दिखी राहुल-प्रियंका की शिव भक्ति, नर्मदा को चढ़ाई चुनरी, PHOTOS
अवैध संबंधः ‘यह मेरी बच्ची नहीं है’, पिता ने फावड़े से 6 माह की मासूम बेटी को मार डाला
छत्तीसगढ़ के वैज्ञानिकों की बड़ी कामयाबी, श्रीराम के ननिहाल में मिली ‘संजीवनी बूटी’
छत्तीसगढ़ और झारखंड पुलिस की संयुक्त टीम को मिली बड़ी सफलता, 12 टिफिन आईडी बम बरामद
सवाल 'भूख' का है! कहानी 'देह की मंडी' में खुद को बेचते ट्रांस जेंडर्स की
छत्तीसगढ़ी म पढ़व- समे ल ठेंगा दिखाय के मतलब..!
ये इंसान समझे जाने की 'जंग' है, पढ़ें- आम नजरिये को चुनौती देकर समाज में कैसे मिसाल बने ट्रांस जेंडर?
हरे रंग का यह सांप है बेशकीमती! कोरबा में मिला दुर्लभ प्रजाति का ग्रीन कीलबैक स्नेक, देखें तस्वीरें
नक्सलियों से सीधी लड़ाई के लिए तैयार हैं ट्रांस जेंडर, बोले- लोगों ने सिर्फ हमारा नाच-गाना देखा है, लेकिन अब...
नाबालिग लड़की से I Love U बुलवाने की जिद में मोबाइल टावर पर चढ़ा सिरफिरा आशिक, गिरफ्तार
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarh tradition, Chhattisgarhi, Chhattisgarhi article
PHOTOS: विक्की कौशल फंकी लुक में आ रहे नजर, लाल रंग की पैंट पहने हुए एक्टर ने कहा- ‘440 का करंट मारे है’
IND vs NZ ODI: दूसरा वनडे मैच बारिश में धुला, निराश टीम इंडिया के सामने अब सीरीज बराबर करने की चुनौती
Uninstall मत कीजिए...छुपा लीजिये, फिर कोई नहीं देख पाएगा कौन-सा ऐप यूज कर रहे हैं आप, जानें तरीका


c: text/html

text:
जय जोहार. छालीवुड म कई साल ले काम करत नितेश लहरी ह अब लेखन के क्षेत्र म अपन जौहर दिखात हे। ओखर दुआरा लिखित छत्तीसगढ़ी फ़ीचर फिल्म फंटूश ह अब एजाज वारसी अऊ पुनीत सोनकर ग्रुप ह बनाए के बीड़ा उठाए हे। ऐखर विधिवत एमओयू आज होईस जेमा एजाज वारसी अऊ नितेश लहरी ह दस्तखत करिन।
कहानीकार नितेश लहरी ह जय जोहार ल बताईन कि फंटूश ह ओखर तीसर स्क्रीप्ट रहे। ऐखर पहिली आशिक मया वाले अऊ आशिक छत्तीसगढ़िया जईसे फिलिम के कहानी ल ओमन ह लिखे हावे। आशिक मया वाले ल नितेश ह निर्देशित घलो करे हे। ऐखरे संगे संग आशिक छत्तीसगढ़िया के शूटिंग लगभग पूरा होए के बारी आगे हे। फिलिम के शूटिंग 10 परसेंट बाकी हे। नितेश के मानना हे कि ऐ क्षेत्र म कोई भी मनखे म अलग-अलग टैलेंट के होना अब्बड़ जरूरी हे काबर कि ऐके टैलेंट के भरोसा म सिनेमा क्षेत्र में आगे नई बढ़े जा सके। नितेश के कहिना हे कि ओमन ह नाटक म एक्टिंग से लेके फिलिम म सह-निर्देशन के संगे संग कैमरा के घलो काम करे हे। अऊ अलग-अलग क्षेत्र के इही अनुभव के लाभ ओला फिलिम लाईन म मिलत हे।

robotstxt: allowed

filter: keep


text:
सुरुज जइसने उदती घाट के घना डोंगरी मन मं लुकाय ला लगथे, तीर के जंगल मं पहाड़ी मैना के जोर के पुकार सेना के जूता के जोर के अवाज मं बूड़ जाथे. वो मन एक घाव फिर ले गाँव मन म गस्त करत हवंय, एकरे सेती वो ह संझा ले बनेच डेराथे.
वो नई जानय के ओकर नांव देमती काबर रखे गे रहिस. दाई ह उछाह ले कहिनी सुनावेव, “वो हमर गाँव के निडर माईलोगन रहिस, जेन ह अकेलेच्च अंगरेज सिपाही मं मार भगाय रहिस.” फेर वो हा देमती जइसन नई रहिस - डरपोकनिन रहिस.
अऊ वो हा जुच्छा पेट दरद के मारे, घर मं कतको दिन तक ले बिन खाय पिये, बिन पइसा कऊड़ी के, घुरत–धमकावत आंखी ले, रोजेच के होय गिरफ़्तारी मन ले, अतियाचार, मरत लोगन मन के संग रहे ला सीख लेय रहिस. फेर ये सब के संग, ओकर करा जंगल, रुख – रई अऊ झरना रहिस. वो अपन दाई ला सरई के फूल मं सूंघ सकत रहिस, जंगल मं ओकर डोकरी दाई के गुंजत गीत सुनत रहेय. वो जनत रहिस के जब तक ले ये जिनिस मन ओकर रहीं, अपन परेसानी ला झेल लिही.
फेर, अब वो मन येला बहिर निकारे ला चाहत रहिन, ओकर कुरिया ले, ओकर गाँव ले, ओकर जमीन ले - जब तक ले वो हा अइसन कागज देखा न दे, जेन ह ये साबित करत रहेय के वो ये सब ला जानथे. ओकर मन बर ये ह पुरत नई रहिस के ओकर ददा ह वोला किसिम किसिम के रुख-रई, छाल, अऊ डारा–पाना का नांव सीखी रहिस, जेन मं इलाज करे के ताकत रहिस. वो अपन दाई संग जतके घाओ महुआ चार अऊ जराय के लकरी संकेले ला जाय, ओकर दाई वो ला ऊही रुख ला देखायेव, जेकर तरी ओकर जनम होय रहिस. ओकर डोकरी दाई वोला जंगल मं गाये ला सिखाय रहिस. वो अपन भाई के संग ये जगा मन मं चिरई-चिरगुन ला देखत, ओकर आवाज के नकल करत दऊड़त रहिस.
फेर का अइसन ग्यान, ये कहिनी, गीत अऊ बालपन के खेल, कऊनो जिनिस के परमान हो सकत हवय? वो उहिंचे बइठके अपन नांव के अरथ, अऊ वो माईलोगन के बारे मं सोचे ला लगे, जेकर नांव ऊपर ओकर नांव रखे गे रहिस. देमती ह कइसने साबित करे होही के ओकर नाता गोता जंगल ले हवय?
विश्वरूप दर्शन*
वो उहाँ बइठीस, हँसत
फोटू मं
अपन नानचिक कुरिया के
माटी के परछी मं.
ये ओकर हांसी रहिस
जेन ह रंग दिस
बेपरवाह होके पहिरे
गुलाबी रंग के लुगरा ला
गहरा रंग मं.
ये ओकर हांसी रहिस
जेन हा बना दिस
ओकर खुल्ला खांध
अऊ घेंच के हाड़ा
चमड़ी ला
तेज, चांदी जइसने चमक वाले.
ये ओकर हांसी रहिस
जेन ह ओकर हाथ मं
खिंच दीन
गोदना के
हरियर लकीर मं.
ये ओकर हांसी रहिस
जेन ह लहरा दिस
ओकर पाके चुन्नी के
छितराय जुड़ा ला
समुंदर के लहर जइसने.
ये ओकर हांसी रहिस
जेन हा अंजोर कर दिस
ओकर आंखी ला
तऊन सुरता मन ले
जेन ह मोतियाबिंद के पाछू दफनाय हवय.
बनेच बेर तक ले
मंय वोला घूरत रहेंय
डोकरी देमती ला हांसत
कमजोर लटके दांत डहर.
आगू के दू बड़े दांत मन के बीच
एक ठन छेद ले
वो हा मोला भीतर खिंचिस
अपन भूखाय पेट के
रसातल मं.
एक बिरबिट अंधियार
जिहां तक ले आंखी देखे सकथें
अऊ ओकर ले परे.
कऊनो दिव्य मुकुट नई
कऊनो राजचिह्न नई
कऊनो गदा नई
कऊनो चक्र नई
एक लाठी के संग
हजारों सुरुज के रोसनी ले चमकत
आंखी ला चौंधियावत
ठाढ़े हवय देमती के कमज़ोर सरीर
अऊ ओकर भीतरी ले निकलत
अऊ ओकर भीतरी मं समावत
एगारह रुद्र
बार आदित्य
वासु के आठ बेटा
दू अश्विनी कुमार
उनचास मारूत
गंधर्व मन
यक्ष मन
असुर
अऊ सब्बो निपुन रिसी.
ओकर ले जनम ले
चालीस सालिहा नोनी
अस्सी लाख चार सौ हज़ार चारण कन्या मन **
सब्बो आंदोलित
सब्बो क्रांतिकारी
सब्बो सपना देखेइय्या
सब्बो गुस्सा अऊ विरोध के आवाज
सब्बो नई झुकेइय्या पहाड़
अरावली
गिरनार परबत.
उही मं जन्मात
उही मं समावत
दाई, ददा,
मोर सम्पूरन ब्रह्मांड!
देमती देई के मूल कहिनी इहां पढ़ सकत हवव.
ऑडियो: सुधनवा देशपांडे, जन नाट्य मंच से जुड़े अभिनेता व निर्देशक, अऊ लेफ़्टवर्ड बुक्स के संपादक घलो आंय.
कवर चित्रण: लाबनी जंगी मूल रूप ले पश्चिम बंगाल के नादिया ज़िला के एक छोटकन सहर के बासिंदा आय अऊ फिलहाल कोलकाता के 'सेंटर फ़ॉर स्टडीज़ इन सोशल साइंसेज़' ले बंगाली मज़दूर मन के पलायन ऊपर पीएचडी करत हवय. चित्रकारी के ये कला वो हा अपन आप सीखे हवय. लाबनी ला सैर बहुत पसंद हवय.
* विश्वरूप दर्शन गीता के 11वां अध्याय मं अर्जुन बर कृष्ण के वास्तविक, शाश्वत रूप के रहस्य के बरनना आय. यह अध्याय ये रूप के बखान एक लाख आंख, मुंह, कई हथियार धरे हाथ के संग करथे, जेन मं सब्बो परकार के देवी-देंवता, सब्बो परकार के जियंता अऊ बेजान चीज़ मं के संग अनंत ब्रह्मांड सामिल हवय .
** चारण कन्या, ज़वेरचंद मेघानी के सबले परसिध गुजराती कविता मन के एक के शीर्षक आय. ये कविता मं गुजरात के चारण जनजाति के एक झिन 14 बछर के टुरी के वीरता के बरनना हवय, जेन हा अपन बस्ती ऊपर हमला करे आए एक ठन शेर ला लउठी ले मार भगाइस.
अनुवाद: निर्मल कुमार साहू


text:
33 बछर के दिनेश चन्द्र सुथार अपन परिवार के फ़ाइल अऊ रिपोर्ट मन के मंझा मं बइठे सुरता करत हवंय के ये सोचे सके नई जाय जइसने घटना ले पहिली वो मन के रोज के जिनगी कइसने रहिस. दिनेश कहिथें, “कऊनो दिक्कत नई रहिस. कुछु घलो गड़बड़ नई रहिस, सब्बो कुछु ठीक ठाक रहिस. जिनगी जइसने कटत रहिस.”
राजस्थान के बांसी गाँव मं, सुथार के घर के दीवार मं ओकर मरहूम घरवाली के फोटू लगे हवय. भावना देवी के फोटू उही आय जऊन ह दिनेश के फ़ाइल मन मं लगे हवय. ये फोटू 2015 मं ओकर बिहाव के कुछेक महिना बाद खींचे गेय रहिस, अऊ येला एक ठन सरकारी योजना सेती अर्जी मं लगाय गे रहिस.
पांच बछर गुजरे बाद घलो दिनेश ये कागज अऊ फोटू मन ला अपन तीर अम्ब्हल के रखे हवंय, जऊन ह ओकर बिहाव के नानकन जिनगी के चिन्हारी हवंय. वो ह दू ठन बाबू – तीन बछर के चिराग, अऊ देवांश के ददा आंय. बड़ी सादड़ी नगरपालिका के 50 बिस्तरा वाले सामुदायिक स्वास्थ्य केंद्र (सीएचसी) मं नसबंदी करे बखत जब पोटा मं छेदा होय ले भवना के परान चले गीस, तऊन बखत देवांश सिरिफ 29 दिन के रहिस अऊ ओकर नांव घलो रखे नई गेय रहिस.
दिनेश करा बीएड के डिग्री हवय अऊ वो ह बांसी ले दू कोस दूरिहा, बड़वाल के एक ठन निजी इस्कूल मं गुरूजी हवय, 15,000 रूपिया कमाथें. वो ह घटना के सरी कड़ी ला जोड़त, कऊनो कमजोर कड़ी ला खोजे, कऊनो अइसने दोस ला देखे के पूरा कोसिस करथें जऊन ह ओकर घर ला मटियामेट कर दीस. अऊ आखिर मं अपने आप ले दोसी करार देय लागथें.
दिनेश कहिथें, “का ये ह येकर सेती होईस, काबर के मंय आपरेसन सेती राजी हो गेय रहंय, का येकरे सेती के मंय डॉक्टर मन के उपर भरोसा कर लेंय जऊन मन हमेसा कहत रहिन के सब्बो ठीक हवय? मोला अऊ जानकारी मांगे ला रहिस. मोला आपरेसन सेती राजी नई होना रहिस अऊ न ककरो ऊपर भरोसा करे ला रहिस. ये मोर गलती आय.” वो ह 24 जुलाई, 2019 मं अपन घरवाली के मरे के बाद ले कतको हलाकान करेइय्या ये विचार ले जूझत हवंय.
मरे के मुस्किल ले महिना भर पहिली 25 जून 2019 मं 25 बछर के भावना ह एक ठन सेहतमंद लइका, देवांश ला जनम देय रहिस. दूसर गरभ अऊ जचकी, पहिली बेर जइसने समान्य रहिस. चितौड़गढ़ जिला के बड़ी सादड़ी ब्लाक मं ओकर गाँव ले करीबन 30 कोस दूरिहा, बड़ी सादड़ी के सीएचसी मं ओकर रिपोर्ट, ओकर जाँच, अऊ इहाँ तक के जचकी घलो समान्य रहे रहिस.
भावना जब जचकी के करीबन 20 दिन बाद, 3,883 अबादी वाले गाँव बांसी मं अपन दाई के घर मं रहिस, त एक झिन मान्यता प्राप्त सामाजिक स्वास्थ्य कार्यकर्ता (आशा) ह वोला बेर के बेरा होवइय्या जाँच अऊ खून जाँच कराय बर सीएचसी आय ला कहिस. भवना ला कऊनो कमजोरी नई रहिस, फेर वो ह ओकर संग जाय के फइसला करिस. ओकर दाई घलो ओकर संग गेय रहिस. भवना के दाई ह दिनेश ला बताइस रहिस, “आशा कार्यकर्ता जब हमर घर आय रहिस, त वो ह आपरेसन के कऊनो जिक्र नई करे रहिस.”
जाँच अऊ परिच्छन के बाद, आशा कार्यकर्ता अऊ उहाँ ड्यूटी करत डॉक्टर मन वो ला नसबंदी आपरेसन करवाय के सलाह दीन.
डॉक्टर अऊ आशा कार्यकर्ता ह ओकर दाई के आगू भवना ले कहे रहिन, “ओकर दू झिन लइका पहिली ले हवंय अऊ ये जोड़ा परिवार नियोजन के कऊनो तरीका नई अपनावत रहिस, येकरे सेती आपरेसन करे ह सबले बढ़िया रही. झंझट खतम.”
कच्छा 10 तक के पढ़े भावना ह जब कहिस के वो ह येकर ऊपर विचार करही अऊ घर लहूँटे के बाद अपन घरवाला के संग नसबंदी बर बात करही, त वोला बताय गीस के येला तुरते कराय सबले बढ़िया रही. दिनेश ह डॉक्टर के कहे बात ला सुरता करत बताथें, “वो मन के सीएचसी मं वो दिन नसबंदी सिविर लगाय गेय रहिस. येकरे सेती वो मन इही दिन कराय ला कहिन, ये कहत के वो ह जचकी ले वइसे घलो फिर ले संभलत हवंय, गर वो ह येकरे संग आपरेसन घलो करवा लिहीं, त वो ला बार बार के हलकान होय ला नई परही.” घरवाली के फोन आय के बाद वो ह इस्कूल ले सीधा सीएचसी पहुंचे रहिस.
दिनेश बताथें, “ये ह भारी अजीब लगे रहिस. सत कहंव, त हमन वास्तव मं नसबंदी के बारे मं सोचे नई रहेन. हमन बाद मं करवा लेतेन, फेर मंय ये सब्बो ला पहिली पईंत सुनत रहेंव. अऊ मंय राजी हो गेंय.”
वो ह कहिथें, “येकर बाद पहिली जइसने कुछु नई रहिस.”
भावना तऊन पांच माईलोगन मं सामिल रहिन जऊन मन 16 जुलाई, 2019 मं बड़ी सादड़ी के सीएचसी मं स्थायी नसबंदी के आपरेसन करवाय रहिन. एमबीबीएस डॉक्टर ह मिनिलैप प्रक्रिया ले सबले पहिली ओकर नसबंदी करे रहिस. चार दीगर मन ला वो मन के आपरेसन के दू घंटा बाद छुट्टी दे दे गीस. भावना ला जब तीन घंटा बाद चेत आइस, त ओकर पेट मं दरद होवत रहय. वो मन वोला एक ठन सूजी लगाईन अऊ रात भर सीएचसी मं रहे ला कहिन, काबर ओकर बीपी (ब्लड प्रेशर) बहुते जियादा रहिस. दूसर दिन घलो ओकर पेट दरद कमती नई होईस, फेर छुट्टी दे दे गीस.
दिनेश सुरता करथें, “उही डॉक्टर हा मोला भारी खराब ढंग ले कहिस, आपरेसन के बाद दरद समान्य बात आय, येला घर ले जाव.”
रतिहा मं भावना के पेट फूल गे, दरद बहुते जियादा बाढ़े लगे रहिस. बिहनिया के बेरा जोड़ा ह दुबारा सीएचसी पहुंच गे. एक्स-रे अऊ सोनोग्राफ़ी के बाद, भावना ला फिर ले अस्पताल मं भर्ती कर लेय गीस. वो मन ला पता नई रहिस के ओ मन के संग का गलत होय हवय. तीन दिन तक ले वोला एक दिन मं आईवी फ़्लूइड के छे बोतल चढ़ाय गीस. दू दिन तक ले वो ला एक कऊँरा खाय के घलो मनाही रहिस. पेट मं सूजन कमती नई होईस, फिर ले बाढ़ गे.
आपरेसन के पांच दिन बीते बाद, रात मं करीबन 10 बजे, जऊन डॉक्टर ह आपरेसन करे रहिस दिनेश ला कहिथे के वोला आगू के इलाज सेती करीबन 32 कोस दूरिहा उदयपुर के सरकारी अस्पताल मं भेजा ला परही. “वो ह निजी गाड़ी मंगवाइस, जेकर भाड़ा (1,500 रुपिया) मंय देवंय अऊ सीएचसी ले अपन कंपाउंडर ला घलो हमर संग पठोइस. फेर समस्या काय रहिस? मंय तब ले घलो नई जनत रहंय. आपरेसन ले संबंधित कुछु होही, बस अतकेच मालूम रहिस.”
रतिहा के दू बजे जब वो मन उदयपुर के महाराणा भूपाल सरकारी अस्पताल के आपातकालीन वार्ड मं पहुंचिन, त नवा एक्सरा करे गिस अऊ वो ला दूसर विंग के माइलोगन अऊ शिशु वार्ड ममं जय ला कहे गीस. इहाँ भावना ला भर्ती के प्रक्रिया ले गुजरे ला परिस.
अऊ तब, दिनेश ला पहली बेर गम होइस के कऊनो भयंकर गलती होय हवय, जब भवना के इलाज करे के मं नई करत रहे ड्यूटी मं तैनात डॉक्टर मं कहिन, “हमन दूसर अस्पताल मन मं होय गलती के इलाज नई करन.”
आखिर मं, 22 जुलाई मं वोला भर्ती करे अऊ सोनोग्राफी करवाय के बाद, दिनेश ला बताय गीस के दू आपरेसन तुरते करे जावत हवंय – पहिली, ओकर मलाशय ला निकारे सेती एक ठन ट्यूब डाले बर अऊ दूसर ओकर छेदा वाले पोटा के मरम्मत करे सेती. वो ला बताय गेय के अवेइय्या 48 घंटा खतरा ले भरे होही.
आपरेसन के बाद डॉक्टर मन दिनेश ला बताइन के बड़ी सादड़ी के सीएचसी मं ओकर घरवाली के नसबंदी के बखत, डॉक्टर के छुरी ले ओकर पोटा मं छेदा हो गे रहिस अऊ येकरे सेती ओकर पेट ले मल निकलत रहिस, जेकर ले जम्मो देह मं संक्रमन बगर गे रहिस.
अवेइय्या 48 घंटा सेती, भावना ला नजर मं राखे गीस. ओकर लइका मन अपन दादा-दादी के संग रहिन. ओकर घरवाला, चाहा अऊ पानी मं गुजरा करत ओकर सुधर के आरो मिले ला अगोरत रहय. फेर भवना के हालत मं कऊनो सुधार नई होइस, अऊ 24 जुलाई, 2019 के संझा 7:15 बजे ओकर परान चले गे.
चित्तौड़गढ़ के गैर-सरकारी संगठन, प्रयास ह
मानवाधिकार क़ानून नेटवर्क
के संग मिलके ये मामला ला उठाइस अऊ दिसम्बर 2019 मं येकर असल बात के पता लगाय के कोसिस करिस. वो मन ला मिलिस के भवना के नसबंदी, स्वास्थ्य और परिवार कल्याण मंत्रालय, भारत सरकार डहर ले तय
महिला अऊ पुरुष सेवा के मानक
मन ला (2006) सफ्फा-सफ्फा टोरे गे रहिस.
वो मन के रिपोर्ट मं कहे गे हवय के भवना ला फुसला के सामुदायिक स्वास्थ्य केंद्र लाय गीस अऊ बगेर कऊनो पहिली सूचना धन सलाह के जबरन ओकर स्थायी नसबंदी कर देय गीस. आपरेसन के बाद घलो, सी चसी के डॉक्टर मन ओकर घर के मन ला अपन लापरवाही के नतीजा ले होय पोटा मं होय घाव के बारे मं नई बताईन, अऊ वोला ठीक करे बर कऊनो सर्जिकल हस्तक्षेप नई करिन. येकर छोर, सीएचसी धन उदयपुर अस्पताल मं कऊनो घलो वोला सरकार के परिवार नियोजन क्षतिपूर्ति योजना, 2013 के बारे मं नई बताइन, जेकर तहत परिवार ह नसबंदी के तुरते बाद मऊत होय ले 2 लाख के मुआवजा के मांग करे सकत हवय.
प्रयास के निदेशक, छाया पचौली बतातें के भवना के मामला ये बात के सबले बढ़िया उदाहरन आय के नसबंदी के बारे मं सरकार के दिशा-निर्देश मन के अवहेलना करत नसबंदी ‘सिविर’ कइसने तरीका ले सरलग चलत हवंय, अऊ माईलोगन मन के सेहत अऊ हक ले कइसे समझौता करे जावत हवय.
दिशा-निर्देश के हवाला देवत पचौली कहिथें, “एक झिन माइलोगन ला विचार करे, सोचे, अऊ फिर ले विचार करे सेती भरपूर समे देय ला चाही के के वो अऊ ओकर जोड़ी आपरेसन सेती तियार हवंय. कऊनो भी तरीका ले वोला सिरिफ येकरे सेती आपरेसन करवाय ला मजबूर नई करे जाय के उहाँ एक ठन सिविर चलत हवय अऊ बड़े अफसर मन के डहर ले येकर सेती माईलोगन मन ला संकेले के दबाव हवय. सरकार कहे सकत हवय के वो अब ‘लक्ष्य’ के अधार मं नई चलत हवंय, येकरे बाद घलो हमन जानथन के माईलोगन ला नसबंदी सेती मनाय बर स्वास्थ्य करमचारी ऊपर दबाव डाले जाथे अऊ जिला [प्रसासन] ला ओकर इहाँ करे गे नसबंदी के संख्या के आधार ले आंके जाथे, अतकेच नई, सबले बढ़िया प्रदर्सन करेइय्या जिला मन ला सरकार डहर ले सम्मानित घलो करे जाथे. ये प्रथा बंद होय ला चाही.”
पचौली अपन बात ला राखत कहिथें, सिविर के काम करे के ये तरीका सही मायना मं बदले ला चाही, सिरिफ आपरेसन ला सुभीता अऊ सुरच्छित बनाय सेती नई, फेर कऊनो जटिलता ला दूर करे सेती नसबंदी ले पहिली अऊ बाद मं बढ़िया देखभाल सेती घलो. येकर बजाय, नसबंदी ला प्राथमिक स्वास्थ्य सेवा के भीतरी बेरा के बेरा गतिविधि के रूप मं एकीकृत करे जाय. संगे संग, स्वास्थ्य पदाधिकारी मन ला ला घलो सलाह के हुनर ले लैस करे के जरुरत हवय, जऊन ला देखभाल के जरूरी घटक के रूप मं बढ़ावा देय ला चाही.”
राजस्थान मं अपन काम के बखत प्रयास हा माई लोगन मन के अइसने कतको मामला देखे हवंय जऊन मन के नसबंदी फेल हो गे रहिस, फेर वो मन कभू घलो मुआवजा के दावा येकरे सेती नई करिन, काबर वो मन ला पता नई रहिस के वो मन येकर हकदार हवंय.
पचौली बताथें, “अक्सर माईलोगन धन ओकर घरवाला/घर के मन ला बनेच जानकारी देय बगेर के ये ला करत वस्तव मं काय-काय होथे, नसबंदी सेती राजी कर लेय जाथे. कुछेक बिक्कट मामला मं ओकर ले होय जटिलता ऊपर कभू चर्चा नई करे जाय, अऊ न त माईलोगन मन ला येकर सेती तियार करे जाथे. वो मन ला कभू ये सलाह नई देय जाय के गर नसबंदी फेल हो जाय ले धन सेहत के कऊनो दिक्कत सुरु हो गे, तऊन हालत मं काय करना हे. सायदे वो मन ला मुआवजा के बारे मं बताय जाथे के फेल होय, मऊत धन येकर जटिल होय के मामला मं वो मन दावा कर सकत हवंय.”
ये तरीका के हरेक मानक ला टोरे ले असर मं आय के बाद घलो, दिनेश ह अपन परिवार के नुकसान ला धीरज धर के मान लेय हवय. अब वो ह मंझनिया मं खाय के ला खुदेच बनाथे अऊ पढ़ाय के काम ले जूझत हवय. वो ह मुचमुचावत कहिथे, एक दिन मंय खाय के खाली डब्बा लेके चले आय रहेंव.
सुथार परिवार बर ये ह एक बड़े नुकसान आय, फेर वो ह जानथें के वो ला नवा मुड़ी ले जिनगी शुरू करे ला परही. वो अपन पक्का घर मं कुछेक काम करवावत हवय. टीवी चलत हवय, एक कोंटा मं बहना अऊ मूसर के अवाज आवत हवय, अऊ परोस के माईलोगन मन देवांश के देखभाल करत हवंय.
ये परिवार ह भवना के इलाज ले लेके ओकर परान जाय तक के दिन तक ले, दवई अऊ आय-जाय मं 25,000 रुपिया खरचा करिस; अऊ दिनेश ये नुकसान के सेती जऊन घलो नियाव मिल सकत हवय वोला पाय के परन करे हवय. 2 लाख रुपिया के मुआवजा सेती ओकर अर्जी चित्तौड़गढ़ के मुख्य चिकित्सा अधिकारी के दफ्तर मं धुर्रा खावत हवय. वो ह कहिथें, “मोर करा जऊन कुछु रहिस, मंय खरच कर देंय. गर वो ह इहाँ होतिस, त बाकी बात के फरक नई परतिस.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
रायपुर। स्वास्थ्य ,सुरक्छा हो या पुलिस एक नंबर डायल करे ले आप मन के परेसानी के हल होही। मुख्यमंत्री रमन सिंह 15 अगस्त के ये योजना के सुरुआत कर सकत हे। डायल 112 म फोन कर जरूरतमंद मन ल संजीवनी-महतारी एक्सप्रेस, इमरजेंसी पुलिस जइसे 7 अलग- अलग आपातकालीन सुविधा मन के लाभ एक ही हेल्प लाइन म मिल सकत हे फिलहाल प्रदेस सरकार ये सुविधा ल ट्रायल के तउर म अभु 11 जिला म सुरू करे बर जात हे।
रमन सरकार सूबा म जल्द ही डायल 112 सुरू होवइया हे। ये योजना म प्रदेस के सात सबसे जरूरी सुविधामन नागरिक मन ल एक ठन नंबर पर मिलही। सीएम रमन सिंह ये महत्वकांक्षी योजना 15 अगस्त के लॉन्च करे जा सकत हे। योजना बर सरकार ह दो सौ करोड़ के बजट स्वीकृत करे रहिस हे। संग ही पुलिस मुख्यालय ले येला लेके निविदा घलो जारी करे रहिस हे, लेकिन कुछु कारन मन ले टेंडर निरस्त कर देय गिस।
एडीजी आर केविज ह बातचीत के दउरान बताइस के, ट्रायल के तउर म प्रदेस के 11 जिला म 50 फायर ब्रिगेड के वाहन अउ 240 अन्य वाहन मन के संग येकर सुरुआत करे जाही। येमा रायपुर म करीबन 52 गाड़ी मन फील्ड म रहही। उहें ये घलो पता चल्स हे के पुलिस ह येकर तइयारी दू साल पहिली करे रहिस हे । लेकिन सेवा सुरू नइ हो पाइस । जेकर बाद येकर लॉन्चिंग ये बछर के सुरुआत म होना रहिस हे, जे तकनीकी कारन मन ल फेर ले अटक के रहिगे। फिलहाल अभु अइसे बात आघू आवत हे के सीएम रमन सिंह 15 अगस्त के ये सुविधा चालू करे बर जात हे।
ये हवय सात सुविधा और 11 जिला
डायल 120 नम्बर ले 1- पुलिस, 2- फायर ब्रिगेड, 3- संजीवनी, 4- महतारी एक्सप्रेस, 5- चाइल्ड हेल्प लाइन, 6- महिला सेल, 7- नगर निगम मन ह कनेक्ट रहही। मोबाइल म घलो ये सुविधा उपलब्ध कराय जात हे। येकरे संग प्रदेस के रायपुर, दुर्ग, बिलासपुर, राजनांदगांव, महासमुंद, जांजगीर-चांपा, रायगढ़, कोरबा, धमतरी, सरगुजा, बस्तर म प्रारंभिक तउर म सुरू करे जाही। अगर ये सफल हो जात हे त येला बाकी जिला म लागू करे जाही।
रायपुर। स्वास्थ्य ,सुरक्छा हो या पुलिस एक नंबर डायल करे ले आप मन के परेसानी के हल होही। मुख्यमंत्री रमन सिंह 15 अगस्त के ये योजना के सुरुआत कर सकत हे। डायल 112 म फोन कर जरूरतमंद मन ल संजीवनी-महतारी एक्सप्रेस, इमरजेंसी पुलिस जइसे 7 अलग- अलग आपातकालीन सुविधा मन के लाभ एक ही हेल्प लाइन म मिल सकत हे फिलहाल प्रदेस सरकार ये सुविधा ल ट्रायल के तउर म अभु 11 जिला म सुरू करे बर जात हे।


text:
रायपुर । छत्तीसगढ़ विधानसभा चुनाव 2018 ल लेके आज बुधवार के राज्य मुख्य निर्वाचन पदाधिकारी सुब्रत साहू ह प्रेस कांफ्रेंस लीस। उमन ह कहिन के ये बार छत्तीसगढ़ के विधानसभा चुनाव हाईटेक होही। नवां थर्ड जेनरेशन अत्याधुनिक ईवीएम मसीन मन ले विधानसभा के चुनाव कराय जाही। सबो मतदान केंद्र मन म व्हीव्हीपीएटी के इस्तेमाल होही। मतदाता ये देख पाही के उमन कौउन प्रत्याशी ल वोट दे हे।
अत्याधुनिक ईवीएम मशीन मन ले हो ही विधान सभा के चुनाव
रायपुर । छत्तीसगढ़ विधानसभा चुनाव 2018 ल लेके आज बुधवार के राज्य मुख्य निर्वाचन पदाधिकारी सुब्रत साहू ह प्रेस कांफ्रेंस लीस। उमन ह कहिन के ये बार छत्तीसगढ़ के विधानसभा चुनाव हाईटेक होही। नवां थर्ड जेनरेशन अत्याधुनिक ईवीएम मसीन मन ले विधानसभा के चुनाव कराय जाही। सबो मतदान केंद्र मन म व्हीव्हीपीएटी के इस्तेमाल होही। […]
Related Posts
Nothing found!
It looks like nothing was found here!


text:
कवर्धा । जिला के वनांचल इलाका के लोगन मन पानी बर तरसत हे। इहां लइका सियान जम्मो ग्रामीन पहाड़ी रद्दा ले तीन किलोमीटर रेंगत चलके झिरिया के पानी ले प्यास बुझावत हें, उहें जिला प्रसासन ह गर्मी के सुरुआती दिन ले ही बिसेस योजना बनाके जलसंकट ले निपटे के तइयारी करे रहिस, फेर जम्मो योजना खाली कागज तक ही सीमित रह गिस। उहें अधिकारी मन के कहिना हे कि वनांचल म पानी के समस्या ल देखत हुए बिसेस कार्ययोजना बनाए गे हे। जेकर ले ये गांव म बोर खना के जलसंकट दूर करे के प्रयास करे जात हे, संग ही अन्य जल स्त्रोत जइसे झिरिया, कुंआ के घलो बिस्तार करके जल्दी ही पानी के समस्या ले छुटकारा दिलाए के बात कहत हे।
कवर्धा के वनांचल म लोगन मन पानी बर तरसत हे
कवर्धा । जिला के वनांचल इलाका के लोगन मन पानी बर तरसत हे। इहां लइका सियान जम्मो ग्रामीन पहाड़ी रद्दा ले तीन किलोमीटर रेंगत चलके झिरिया के पानी ले प्यास बुझावत हें, उहें जिला प्रसासन ह गर्मी के सुरुआती दिन ले ही बिसेस योजना बनाके जलसंकट ले निपटे के तइयारी करे रहिस, फेर जम्मो योजना […]
Related Posts
Nothing found!
It looks like nothing was found here!


text:
नवनीत शुक्ला @ जय जोहार
मुंगेली. जिला म अधिकांश निजी स्कूल नियम के धुर्रा उड़ावत हे। फेर इहां के शिक्षा विभाग के कान म जुआं तक नई रेंगत हे। न इंहा शिक्षा अधिकार कानून के पालन होवत हे न ही मोटा फीस ले के बाद कोनों सुविधा पढईया मन ल देत हे। दूसर कोती गरीब के होनहार लईका मन बर बड़का स्कूल म पढ़े के सपना ह सपना बनके रहिगे हे। आरटीई कानून के सही ढंग ले पालन होतिस तक अईसन होनहार गरीब मन ल स्कूल म दाखिला मिल जतिस, जेन म निजी स्कूल म पढ़े के सपना बुनत हे।
स्कूल शिक्षा विभाग दुआरा न कोई जाँच होवत हे न कोनों कार्रवाई। ए मामला ल लेके विभाग ह चुप्पी साध ले हे। शिक्षा ह अब व्यवसाय बन गे हे अऊ अच्छा कमाई होए के सती जिला म निजी स्कूल के बाढ़ आ गए हे। शासन दुआरा निर्धारित मापदंड ले कोनों व्यवस्था नई होय के कारण ऐ व्यवसाय ह फलत-फूलत हे। फेर कई स्कूल म तो बुनियादी सुविधा तक नई हे। ज्यादा तर स्कूल म तो खेले के मैदान तक नई हे। तभो ले अइसन स्कूल ल आसानी ले नवीनीकरण कर दे जात हे। जबकि नवीनीकरण के पहिली विभागीय अधिकारी मन दुआरा निरीक्षण करना अनिवार्य हे। शिक्षा के कानून लागू होए के बाद शासन दुआरा शिक्षक मन बर स्पष्ट गाइड लाइन जारी करे गे हे कि शिक्षक मन के न्यूनतम योग्यता होना चाहि। फेर निजी स्कूल प्रबंधन ह इहू नियम ल ताक म रख दे हे। स्कूल भवन, खेल मैदान, फर्नीचर, व्यवस्था , सफाई, प्रसाधन, के संग जम्मो व्यवस्था बर दिशा-निर्देश जारी करे गे हे। जेखर निजी स्कूल मन खुल के उल्लंघन करत हे।
अधिकतर स्कूल के गुरुजी मन निर्धारित योग्यता ल पूरा नई करत हे। अऊ ते अऊ ओमन ल अपन विषय म तक पूर्ण जानकारी घलो नई रहय। बेरोजगारी के सती नवयुवक मन निजी स्कूल म कम तनखा म तक काम करे बर मजबूर हो जाथे। जेखर कुछ निजी स्कूल प्रबंधन ह खुल के शोषण करथें। पुस्तक, कॉपी, गणवेश, टाई, बेल्ट आदि के मामला म भी स्कूल द्वारा दुकान निर्धारित रहिथे। अगर पालक दूसर दुकान म खरीदी करथे तव ओला नई चले कहिके उही दुकान म खरीदे बर मजबूर कर देथे। अइसनेच फीस के मामला म भी अलग-अलग स्कूल बर दर निर्धारित हे।


text:
जगदीश सोनी अपन 3 बेटा मन के संग 15 एकड़ खेत मन धान बोय रहिस. ओ मन के आमदनी के इही जरिया रहिस. फेर बिन पानी, सुक्खा के सेती सब्बो फसल चऊपट होगे.घर मं एको दाना नई अइस. परिवार के ऊपर 1 लाख के कर्जा चढ़गे.
जनवरी 2016 मं जब राज सरकार ह राज के जम्मो सूखा पीड़ित किसान मन ला मुआवजा देय के घोषन करिस त ओकर आस जगिस, फेर जगदीश सोनी के नांव हा सूखा प्रभावित किसान मन के सूची मं नई रहिस.
80 बछर के ये सियान किसान हा कहिथे, "पटवारी न तो खेत गीस, न तो भेंट होय ला अईस, वो हा गलत लोगन मन ला मुआवजा बांटिस, मऊका मिले त वोला गोली मार दिहुं, मरना तो वैसइनेच हवय."
छत्तीसगढ़ के राजधानी रइपुर ले जियादा ले जियादा 8 कोस दुरिहा दुरुग जिला के अछोटी गांव के सोनी जइसने हाल तीर तखार के कतको किसान मन के हवय. सरकार हा इहाँ के 200 किसान मन मं सिरिफ 99 मन ला राहत मुआवजा पाय के हकदार माने हवय.
अछोटी के सरपंच हेम साहू सिकायत के लहजा मं कथे, "हमर गाँव ह आपसी बर तांदुला नहर उपर आसरित हवय. फेर ये बछर बखत मं पानी नई छोड़े ले अछोटी के संगे संग नहर किनारा के कतको गांव नारधा, चेटवा, मुरंमुंदा, ओटेबंध, गोड़ी, मलपुरी के खेत मं लगे 75 फीसदी ले जियादा फसल सूखा गे."
एकर बाद घलो दुरूग जिला के कलेक्टर आर संगीता नई मानय के सर्वे मं अब्बड़ अकन गड़बड़ी होय हे. वो हा कहिथे, "कुछेक लोगन मन के नांव छुट के होहो फेर सर्वे के प्रक्रिया हा पूरा तरीका ले सही हवय."
कलेक्टर के दावा के बाद घलो मुआवजा तय करे अऊ बांटे हर किसान के कनिहा ला तोड़ दे हवय. प्रभावित किसान मन बर देय गेय बजट ह ऊंट के मुंह में जीरा कस आय, फेर ये मं गड़बड़ी अतके जियादा के सिकायत के अम्बार लग गे हे.
राज सरकार ह मुआवजा देय बर अइसन नियम बनाय हवय के सूखा प्रभावित अब्बड़ अकन किसान मुआवजा पाय ले बहिर हो गे हंवय. संयुक्त परिवार के 25 एकड़ धन एकर ले कमती खेती वाला मन ला दावा करे बर 70 फीसदी या ओकर ले जियादा फसल खराब होय ला होना रहिस फेर ये मन के फसल ह 20 ले 30 फीसदी ले जियादा फसल खराब होय ला घलो ओ मन के नांव राहत सूची मं नई ये.इहाँ तक के 5 एकड़ ले कमती ला घलो येकर ले बहिर कर दे गे हवय. एकरे बीच सरकार के मुआवजा देय मं ढेरियाय ले हालत खराब होत जावत हे.राज मं 20 एकड़ ले कमती के कतको संयुक्त परिवार के खेती ह खराब हो सकत हे.
छत्तीसगढ़ मं 37.46 लाख किसान मन मं 80 फीसदी छोटे किसान आंय जेन मन करा 2 एकड़ ले घलो कमती जमीन हवय.अइसनेच, छत्तीसगढ़ के 46.85 लाख हैक्टेयर किसानी जमीन मं 70 फीसदी खेती उपर के पानी के भरोसे आय, यानि के 30 फीसदी ह धनहा आय, ये मं घलो कतको किसान अइसन रहिन जेन मन कतको कारण ले धान के खेत मं पानी पलोय नइ सकिन जेकर दावा वो मन करे रहिन फेर सरकार ह अईसने किसान मन ला मुआवजा देय बर कोनो किसिम के कोना विचार नई करिस, जबकि ये बछर सुक्खा के सेती पानी गहीर मं चले गे रहिस जेकर ले कतको ट्यूबवेल मन काम नई करत रहिन, अऊ उही बखत बिजली के भारी कटोती करे गे रहिस.
अब्बड़ किसान ला राहत सूची ले बहिर कर देय ले कतको इलाका मं पलायन होय ला धरे हवय.जेन मन के नांव राहत सूची मं हवय तेन मं घलो मुआवजा मं होवत देरी ले अधीर हो गे हंवय. किसान मन ला लगत हवय के वो मन करा अवैय्या बखत ये नुकसान के भरपाई करे के कोनो आस नई ये.
अछोटी गांव के रिखीराम साहू बताथे, "गाँव के हरेक किसान घेंच तक ले कर्जा मं बुड़े हवय. कतको करा अगला बछर बर बीजहा तक ले नई ये, अइसन मं खेत ला खुल्ला छोड़े ला परही."
राजनांदगांव,महासमुंद, जांजगीर-चांपा अऊ दुरूग जिला के गांव मन मं जाके देखे ले सरकारी दावा के पोल खुल जाथे. इहाँ के किसान मन के चेहरा मं चिंता, दुख, असंतोष अऊ नाराजगी दिखथे.
राज के रमन सरकार ह केंद्र के नरेन्द्र मोदी सरकार ले सूखा राहत बर छह हजार करोड़ रुपिया मंगिस. केंद्र सरकार ह 12 मौ करोड़ रुपिया दिस. राज सरकार हा ये में ले 800 करोड़ रुपिया सूखा पीड़ित किसान ला मुआवजा देय बर रखिस.
राजस्व अऊ आपदा प्रबंधन विभाग के माने जाय त राज मं मुआवजा वितरण पूरा हो चुका हवय अऊ एकर ले जियादा बांटे के जरुरत नई ये.
विभाग के सचिव केआर पिस्दा के मुताबिक, कऊनो जिला ले सूखा राहत बर अऊ जियादा रकम के मांग नई आय के बाद ये फइसला लेय गिस. विभाग ह सूखा पीड़ित मन मं सिरिफ 380 करोड़ रुपिया बांटे हवय. अऊ जानकार मन के राय मं सूखा पीड़ित किसान मन बर सरकार के ये रकम ह वइसनेच बनेच कम हवय.
कतको इलाका मं किसान मन फसल के मुंदल नई निकलत देख अपन खेत मं मवेशी छोड़ दिन. अब अइसने किसान मन ला घलो सरकार ह सूखा राहत सूची के काबिल नई मानत हे.
कतको जिला मन मं किसान मन राहत राशि मं गड़बड़ी ला लेके विरोध प्रदर्शन करत हें, कतको किसान संगठन सरकार के खिलाफ सड़क मं उतर गे हंवय.
किसान नेता राजकुमार गुप्ता बताथे, "सूखा राहत बर केंद्र ले मिले 12 सौ करोड़ ले किसान मन ला सिरिफ 380 करोड़ बांटे के मतलब आय के बाकी के 820 करोड़ रुपिया ला सरकार अपन झोली मं रखे ला चाहत हे. सरकार ह ये कमाल कतको तरीका के सर्त जोड़ के अब्बड़ अकन किसान ला मुआवजा ले बहिर करके कर दिखाईस.
इहाँ ये बात ला धियान दे जाय के राज के 10 लाख किसान मन के धान नई बेचे के बाद घलो सरकार ह नाम के किसान मन ला सूखा प्रभावित बतावत हे, तेन ह अपन आप मं दूरसंदहा आय.
सरकार के ये रवैय्या ले किसान मन करा कमाय खाय के बड़े संकट आ गे हवय. ये मन ले कतको करा दिगर जगह जाय के अलावा कोनो चारा नई ये.
महासमुंद जिला के बागबाहरा, पिथौरा, बसना, झलप, सरायपाली, भंवरपुर इलाका के कतको सैकड़ा परिवार पलायन कर चुके हंवय. जांजगीर-चांपा के बलौदा इलाका मं मनरेगा मजदूरी तीन महीन ले नई मिले हे. इहाँ घलो पलायन सुरु हो गे हवय.
होली बीते कुछेक हफ्ता मं ये इलाका के 30 ले 40 फीसदी घर मन मं ताला लटके हवय
फेर राज के राजस्व व आपदा प्रबंधन के सचिव केआर पिस्दा के मुताबिक, "हमन हर बछर बहेच कम पलायन देखथन. फेर ये बछर13 लाख लोगन मन मनरेगा बूता के मांग करे हंवय. एकर अलावा सूखा राहत बर कतको परियोजन लंबित हे, हमन पानी अऊ सिंचाई ला पहली प्राथमिकता देवत हवन.
पिस्दा के दावा के बाद घलो किसान मन के मदद बर बने कतको सरकारी काम, कागज मन मं रहगे हवय.
वो ह कहिथे, "सासन ह नियम के मुताबिक किसान मन ला बनेच मुआवजा बांटे हवय. कुछेक जिला ले सिकायत मिले हे जेन ला दूर करे बर कलेक्टर मन ला कहे गे हवय."
फेर जम्मो गड़बड़ी सरकार के मुआवजा नीति आय?
अब जब धान लुआ गे हवय, खाली खेत ला देख के नुकसान के अंदाजा नई लगाय जा सकय. अइसन मं सरकारी अफसर बरसात अऊ धान बिक्री ले नुकसान के अनुमान लगावत हंवय.
छत्तीसगढ़ सरकार के कृषि मंत्री बृजमोहन अग्रवाल के कहना आय, "सरकार हा अपन अफसर मन ला ये जिम्मेवारी देय रहिस के वो मन किसान मन ला राहत राशि बांटय, सिकायत त होवत रहिथे, एकर बाद घलो मोला लागथे के किसान मन मं ये ला लेके जियादा गुस्सा नई ये."
कृषि विशेषज्ञ अऊ आम आदमी पार्टी के प्रदेश संयोजक संकेत ठाकुर कहिथे, "सरकार सूखा ले निपटे के नांव ले मुआवजा बांटे के दिखावा करके अपन जिम्मेवारी ले पाछू हटत हे.राहत बर देय गे रकम बहुतेच कम हवय अऊ वो मं घलो जमके गड़बड़ घोटाला होवत हे."
ठाकुर कहिथे, "अगर हालात मं सुधार नई होईस त कतको किसान खुद्कुसी बर मजबूर हो जाहीं,हमन वो मन ला सिरिफ मनरेगा के भरोसा मं छोड़ नई सकन."
यह कहिनी राजस्थान पत्रिका के रायपुर , छत्तीसगढ़ संस्करण मं 29 फरवरी , 2016 मं छपे रहिस.
अनुवाद: निर्मल कुमार साहू


text:
बूढ़ापारा धरना स्थल म होही महापंचायत,
रायपुर। शिक्षाकर्मी मन अउ जिला प्रशासन के गुरुवार के महापंचायत ल लेके बैठक होइस,जेमा विभिन्न विषयमन म चर्चा करे गिस। प्रशासन ह शिक्षाकर्मी मन ल महापंचायत बर बुढ़ापारा धरना स्थल के उपयोग के इजाजत दे दीस हे। बैठक म कलेक्टर ओपी चौधरी के संग एसपी अमरेश मिश्रा अउ शिक्षक पंचायत के पदाधिकारी मन मवजूद रहिन हे। जिला प्रशासन ह शिक्षाकर्मी मन ले कहिन कि उमन यातायात व कानून व्यवस्था म सहयोग करय। शासन भी उमन ल पूरा सहयोग करही। ये संबंध म समस्त मोर्चा संचालक संजय शर्मा, विरेन्द्र दुबे, केदार जैन, चन्द्रदेव राय, विकास राजपूत ह कहिस कि प्रदेश के सबो शिक्षाकर्मी साथी मन निश्चित होके अपन संविलियन प्राप्ति यज्ञ, महापंचायत म सम्मलित हो बर रायपुर धरना स्थल बूढ़ातालाब म 11 मई के आही।
संविलियन सहित विभिन्न मांग मन ल लेके शिक्षाकर्मी मन ह महापंचायत बुलाए हे। महापंचायत बर शिक्षाकर्मी मन ह तीन दिन पहिली धरनास्थल म महापंचायत के अनुमति मांगे रिहस हे, लेकिन कलेक्टर ह उमन ल चर्चा के बाद कोनो जबाव देय के बात कहीस। शुक्रवार के शिक्षाकर्मी मन के तरफ ले महापंचायत बिहनिया 11 बजे ले शुरू होही। ये संबंध म शिक्षाकर्मी संघ के कहिना हे महापंचायत म तकरीबन 50 हजार शिक्षाकर्मी जुटही।
बूढ़ापारा धरना स्थल म होही महापंचायत,


text:
हमन जइसनेहे अपन जीप ले उतरेन, कऊनों राजा के महल बरोबर दिखत राजावोम्मंगी थाना के पुलिस जवान मन चौकस हो गिन. ओमन लकर धकर बंदूक तान के ठाढ़ होगें. बताना खचित जरूरी हवय के ये थाना ह खुदे पुलिस मन के निगरानी मं रिहिसे. आनी बानी के भरमार बंदूक धरे सिपाही मन ये थाना ल घेर के राखे रिहिन. पुलिस वाले मन हमन ल देखिन के हमन के हाथ मं कऊनों किसम के हथियार नई हवय, फकत फोटू उतारे के कैमरा भर हाबय, तभो ले उंकर मन के उपरसहासी छूटे रहय। काबर के उगती गोदावरी के इही इलाका मं फोटू वोटू खींचे के कटाकट मनाही रहय.
भीतरी गली के सुरक्षा खातिर पहरा देवत पुलिस वाला पुछिन के तुमन कऊन हरव, पत्रकार? हमन के हव कहत जम्मो झन सिपहिया मन हमर कोती ले अपन अपन बंदूक ल हटाइन। मंय उन ला पूछेंव के हमन के चिन्हारी करे मं थोरकुन बेरा नई हो गे साहेब? आप मन के थाना मं तो पछत्तर बछर पहिली हमला होय रिहिसे?
ओ मन कऊनो साधू संत मन बरोबर मोला कहिन कोन जानथे भाई, आजो उइसनेहे दुबारा हमला हो सकथे।
आंध्र प्रदेश के इही इलाका ह ‘एजेंसी’ इलाका के नांव लेके जाने जाथे. अगस्त 1922मं इहां बसे मनखे मन मार धाड़ सुरू कर दिहिन. पहिले पहिल ये झगरा मं उन्हें के मइनके मन के हांथ रिहिसे. तहां ये ह बड़े जनी राजनीतिक रूप धर लिस. एक झिन गैर आदिवासी, अल्लूरी रामचंद्र राजू (जेन ल मनखे मन सीताराम राजू कहंय) ह आदिवासी मन के ये लड़ई मं उंकरे डहर ले अगुवाई करिन. तहां फेर ये लड़ई ह ओखरे नांव ले के जगजाहिर हो गेय. बछर 1922 के बिदा होवत इहां के आदिवासी मन अपन घर परिवार समाज के झगरा झंझट ले अलग अंगरेज मन सो लड़े खातिर छाती ठोंक के तियार हो गिन. अऊ राजावोम्मंगी पुलिस थाना समेत बड़ अकन थाना कछेरी मं हमला कर के अपन मन के बात ल जाहिर कर दीन.
अंग्रेज मन ले लड़ईय्या ये इलाका के कतको समस्या मन अभू घलो 75 बछर पहिली कस बने हवय.
राजू के संगवारी मन गुरिल्ला लड़ाई करके अंगरेज मन ल भगा दिन। खार खाए अंगरेज मन इंखर फौज ल तहस नहस करें खातिर मालाबार स्पेशल फोर्स बुला लिहिन। मालाबार स्पेशल फोर्स ह बीच जंगल मं पेड़ झाड़ के आड़ मं लड़ाई लड़े मं माहिर रिहिस। एखर जवान मन वायरलैस सेट से लैस रिहिन। ये विद्रोह ह बछर 1924 में राजू के फऊत के बादे मं सिरा गे। इतिहासकार एम वेंकट रंगय्या ह लिखे हवय: “राजू ह गांधी जी के असहयोग आंदोलन ले जियादा अंगरेजी फौज ल परेशान करिन।“
ये बछर सीताराम राजू के 100वां जन्मदिवस आय, वो ला 27 बछर के उमर मं मार देय गे रहिस.
राजू के शहीद होय के बाद अंगरेज मन पहाड़ी आदिवासी मन ला बरबाद कर दीन.
बछर 1870 और 1900 के मंझा मं, राज भर के बड़ अकन जंगल मन ल 'रिज़र्व' क़रार कर दीन अऊ पोडू (स्थानांतरण) खेती मं रोक लगा दीन. बड़ जल्द अंगरेज मन आदिवासी मन ला जंगल के चार, तेंदू, साल, जइसन फल-फूल, लकड़ी बीने मं मनाही छोटे कर दीन. जंगल के अफसर अऊ ठेकादार मन आदिवासी मन के जम्मो अधिकार ल छीन लिन. एकर बाद अंगरेज मन आदिवासी मन ले जबरन मजूरी चाकरी करे बर लेगत गिन. दिन दिन भर जांगर टोर बूता करे के पाछू आदिवासी मन ला चंउर दार तेल फूल बर पैसा नहीं देवंय. अइसे तइसे ये जम्मो इलाका ह गैर आदिवासी मन के कब्जा में चले गेय. अंगरेज मन अक्सर बतौर सजा आदिवासी मन के जमीन ल छीन लेवत रिहिन. अंगरेज मन के राज आगे अऊ इहां के बासिंदा मन के पइसा कौड़ी, घर दुवार जम्मो जिनिस लूट लीन .
रम्पा गांव के कोया आदिवासी रमायम्मा बताथें, “भूमिहीन मनखे मन सबले जियादा परेशान हवंय. 50 बछर पहिली के बात ल मंय नई जानंव."
राजू बर रम्पा गांव सबले बड़े सनमान के रिहिस. अंदाजे मं अऊ नीत 150 घर कुरिया वाले ये नानकुन गांव मं रमायम्मा सम्मेत 60 परिवार ह भूमिहीन रहिन.
अइसे बात नई ये के येमन सदा भूमिहीन रहिन. रमायम्मा बताथें - “हमर दाई-ददा मन 10 रुपिया के करजा छूटे खातिर अपन खेत खार ला गंवा दीन. आदिवासी मन के भेस मं दूसर डहर के बहरी मइनखे मन हमर ज़मीन मं कब्ज़ा कर लिन. इहां के सबले बड़े जमीन वाला मैदानी इलाका ले आय रहिस जेन ह रिकॉर्ड-ऑफ़िस में नौकरी करय. इही सेती वो साहब ह हमर इलाका के मालिकाना हक़ ले जुड़े जम्मों दस्तावेज़ तक पहुंचगे. हम जम्मों मनखे मन इही मानथन के ऊही साहब ह हमन आदिवासी मन के जमीन मं छेड़छाड़ करे हवय. काबर के आज के तारीख मं ऊही साहब के परिवार ह खेती के मौसम मं 30 मज़दूर बनिहार मन ला रोज काम बूता मं बलाथे. एक ठन अइसने गाँव बर ये हा अनोखा बात आय, जिहां के लोगन मन करा तीन एकड़ धन ओकर ले कमती जमीन हवय.
ज़मीन के इही मुद्दा ह बुड़ती गोदावरी ज़िला मं बगरत हवय. अऊ उदती गोदावरी तक ले ये बात के चरचा हवय. आदिवासी विकास एजेंसी के एक अफसर के मुताबिक, “जादातर आदिवासी मन के जमीन जायदाद जादी के बाद खतम हो गेय, जबकि ये बखत मं इंखर अधिकार के सुरक्षा होना रिहिस.” ये इलाका के अंदाजन 30 प्रतिशत जमीन 1959 से 1970 के बीच में एती ओती होय हे. अजब कहानी हवय के "1959 के आंध्र प्रदेश राज्य भूमि स्थानांतरण विनियमन अधिनियम ह घलो ये चलन ला नई रोक सकिस.” ये कानून, जेन ह रेगुलेशन 1/70 के नाम से परसिध हवय, ओकर असली मंशा अइसन काम लहीच रोकना रिहिस.अब इही क़ानून ला अऊ जियादा कमज़ोर करे के परयास होवथे.
इहां आदिवासी अऊ गैर आदिवासी मन के मंझा मं जमीन वाले लड़ाई ह जियादा मुसकिल बन गे हवय. इंहा के गजब झिन गैर आदिवासी ग़रीब मन दुख संताप मं जियथें. तभो ले बपरा मन अपन गुस्सा ल अफसर मन उप्पर नई उतारंय. काबर के लड़ई विद्रोह के बखत राजू ह हमन खातिर आदेश दिहे रिहिसे के सिरिफ अंगरेज अऊ सरकारी संस्थान मन मं हमला करे जाय के हे. रम्पा विद्रोही मन के नज़र मं वो मन के लड़ई सिरिफ अंगरेज मन ले रहिस.
अब तो गैर आदिवासी मन के बड़हर परिवार ह अपने जात भाई मन के सोसन करथे. इहां के निचली नौकरशाही मतलब बाबू अऊ चपरासी मन माई रूप ले गैर आदिवासी हवंय. रेगुलेशन 1/70 के तोड़ भी निकाल लेय गे हवय। कोंडापल्ली गांव के भूमिहीन कोया आदिवासी पोट्टव कामराज बताथें, ”जमीन ला पट्टा मं दिये जाये के रिवाज़ इंहा आम बात आय.” पट्टा मं देय गे जमीन ह कऊनो कऊनो बखत अपन मालिक सो लहुटथे. नई त बाहरी आदिवासी मन के कब्जा मं रहि जाथे. आदिवासी मन के जमीन मं कब्जा जमाय खातिर गैर आदिवासी मन आदिवासी अऊरत मन ला अपन दूसरैइय्या डऊकी बना लेथें. कोंडापल्ली गांव ह, सीताराम राजू के प्रभाव वाले क्षेत्र में पड़य. अंगरेज मन विद्रोही मन ला इहाँ ले अंडमान द्वीप भेज दे रिहिन. इही सेती जम्मो जनजाति मन एती ओती बगर गिन अऊ गांव बरबाद हो गे.
आदिवासी जात भाई मन ल अइसन अलग-अलग बांट देहे के मंसा काकर रिहिस, कोन ल एखर ले का फायदा होइस तेकर जनकारी अऊ सुरता नई हे, फेर पक्का राजू के नांव मं जादू अभिन ले हाबय अऊ आदिवासी मन खातिर ओखर जरिये उठाय गे मुद्दा मन आजो जस के तस वइसनेच हबय. विशाखापट्टनम के मम्पा गांव के कामराजू सोमुलू मन मजकिया रंग मं कहिथें के ''छोट-मोट जंगलिया फल फूल के बिपत हमर बर कौनों बड़का बिपत नी होय। रमायम्मा किथें के अब तो इहां निचट ए कनी जंगल बांच गै हे. एखर मने हाबय के गरीबहा मन के दुख पीरा ह खचित बाढ़ जही. काबर के जौन जघा मं ओमन रहिथें, उहां खाय पिये भोजन के रूप मं फकत कांजी के पानी मिल सकथे. बाकी मं दूसर मन के कब्जा हाबय. अब ये गोठियाय मं कौनो फायदा नी होय के उगती गोदावरी के गिनती हमर भारत देश के बड़हर गांव ज़िला मं होथे."
आदिवासी मन ह अब्बड़ अकन गोहड़ी मं अलगियांय हें. कोंडापल्ली के पोट्टव कामराज बताथें “बड़हर कोया आदिवासी मन अपन ज़मीन ल पट्टा उपर मं अपन गांव वाले मन ल नई देवंय.” बल्कि बाहिरी मनखे मन ल दे देथें. “बड़हर धनवान मनखे मन चौबीसों घंटा आठ काल बारो महीना एकजुट रहिथे.” कुछेक आदिवासी मन ला सरकारी नौकरी मिल जथे. फेर ये इलाका के भूमिहीन मज़दूर मन ला बछर भर के कतको महीना ले बूता काम नई मिलय.
रोजी मज़दूरी ल लेके बुड़ती गोदावरी मं झगरा लड़ाई चालू हो गे हाबय. ये रंझाझर ह उगती गोदावरी के जावत ले बगर सकथे. काबर के एमन अपन संगे संग बड़हर गैर आदिवासी अऊ कऊनों कऊनों आदिवासी मन ल समिलहा कर लिए हाबंय. मम्पा मं पंचायत अध्यक्ष ह आदिवासी हरय। अभिन ओ मन बड़का ज़मींनदार हवंय. ओकर लोग परिवार मन सो अंदाजन 100 एकड़ ज़मीन हवय. सोमुलू बताथें “पंचायत अध्यक्ष ह 16 आना बहिरी मइनखे मन कोती हवय.”
अंगरेज मन, अल्लूरी सीताराम राजू ल फोरे मं विफल रहिन. वोला 50 एकड़ धनहा जमीन देय के लालच घलो कऊनो काम नई आइस. अंगरेज मन येघ्लो गम नई पाय सकिन के वो मइनखे जेन मं कउनो एब नई रहिस, वोला आदिवासी मन ला अतका मया काबर हवय. अंगरेज मन के एक ठन रिपोर्ट मं कहे गे हवय के वो हा, कोलकाता के कऊनो गुप्त सोसायटी के सदस्य रहिस” अंगरेज राज ला छोड़, मैदान के कुछेक नेता मन, जेन मं कांग्रेस के घाघ नेता घलो शामिल रहिन, तेन मन ओकर विरोध करे रहिन. कतको मइनखे मन बछर 1922-24 मं राजू के रंझाझर बिद्रोह ल रौंदे कुचले के कोशिश करिन. मद्रास विधान परिषद मं, सीआर रेड्डी जइसन घाघ नेता मन ह राजू के ये लड़ाई ला कुचले के संगे संग ये लड़ई के शुरू होय के कारन के जांच तक के विरोध करे रिहिन.
इतिहासकार मुरली अटलुरी ह त इहां तक कहिथें के खुद ''राष्ट्रवादी'' अखबार ह राजू ले बैर राखत रिहिस. तेलुगू पत्रिका, द कांग्रेस ह लिखे रिहिस के राजू के रंझाझर ल रौंद दिए जाय त बड़ खुशी के बात ये. ये ह आंध्र पत्रिका के विद्रोह ऊपर हमला रहिस .
वो ला अपन कब्जा मं लिए के लाख लाख कोशिश अंगरेज, कतको मनखे अउ नेता मन करिन. अटलुरी बताथें के जब राजू ल मार गिराइन त आंध्र पत्रिका ह राजू बर ''वलहल्ला के आशीरबाद'' मांगिन. सत्याग्रही मन ओखर तुलना जॉर्ज वॉशिंगटन से करिन. कांग्रेस ह घलाव राजू ल शहीद के रूप मं अपना लिहिस. राजू के विरासत ल अपन नांव करे के जुगत आज ले जारी हवय. राज्य सरकार ह राजू के शताब्दी मनाय ए बछर बिक्कट धन रुपिया खरचा करे के सोंचे हाबय. एमा कतको मनखे मन ह तो रेगुलेशन 1/70 मं संशोधन चाहथें, जेकर ले आदिवासी मन के दुख तकलीफ़ पीरा अऊ बाढ़य.
कृष्णादेवीपेट मं राजू के समाधि के रखवारी करैइय्या सियान गजाल पेड्डप्पन ल तीन बछर ले मजूरी नई मिले हवय. ये इलाका मं बसर करैइय्या आदिवासी मन के गुस्सा अइसने सेती रोसियावत बाढ़त जावथे. विशाखापट्टनम-उगती गोदावरी सरहद मं, कट्टर वामपंथी मन के कब्जा बाढ़थे .
कोंडापल्ली के पोट्टव कामराज बताथें “हमर पुरखा मन हमन ल बताय रिहिन के सीताराम राजू आदिवासियों के लिए काबर अऊ कइसे लड़े रिहिन.” ओखर ले सवाल करेन के का कामराज ह अपन ज़मीन जइदाद ल लहुटाय खातिर अभू घलो रंझाझर मताहीं? ये सवाल के जवाब मं ओमन कहिन, “हव हमन जबहू रंझाझर रार मताथन त पुलिस हमेसा नायडू अऊ बड़हर मनखे मन के मदद करथे. फेर हमन ला अपन ताक़त ऊपर बेसवास हवय.एक न एक दिन हमन ज़रूर अपन अधिकार लिहे खातिर रंझाझर लड़बो."
लगथे के हवलदार साहेब के पुलिस स्टेशन मं हमला होय के संका ह सही रिहिस.
ये रंझाझर हमला आजे मंझनिया घलो हो सकथे.
तस्वीरें
: पी साईनाथ
ये कहिनी ह सबले पहिली टाइम्स ऑफ इंडिया मं 26 अगस्त 1997 मं छपे रिहिस
ये कड़ी के अऊ कहिनी मन ला पढ़व :
जब 'सालिहान' ह अंगरेज मन ले मचाईस रार
अजादी मं पनीमारा के पइदल सिपाही – 1
अजादी मं पनीमारा के पइदल सिपाही – 2
शेरपुर: बड़े बलिदान के नानकन सुरता
सोनाखान: जब वीर नारायण दू पईंत मरिस
कल्लियास्सेरी: अजादी के अतके बछर बाद घलो चलत हवय लड़ई
अनुवाद: निर्मल कुमार साहू


text:
जगदलपुर । भाजयुमो प्रदेश कारयसमिति के बइठक म सामिल होय बर आय मुख्यमंत्री ह युवामन ल प्रोत्साहित करे बर कई ठन उदाहरन आघू रखिस। सचिन तेंदुलकर ले लेके स्वामी विवेकानंद पर बोलत हुए मुख्यमंत्री ह कहिन के भारतीय जनता युवा मोरचा के कारयकरता मन कुछु घलो करे के दम रखत हे अउ टी-20 मइच के तरह होवइया चुनाइ म आखिरी बॉल म छक्का मारइया ही चुनाइ जीतथे।
भारतीय जनता युवा मोरचा के प्रदेस कारयकारिनी के बइठक म मुख्यमंत्री डॉ रमन सिंह ह युवामन ले चुनाइ के तइयारी बर जुट जाय बर कहिन। उमन प्रदेस के उन 2,50,0000 नवा वोटरस ल पार्टी ले जोड़के, भाजयुमो कारयकरता मन ल सोसल मीडिया अउ राज्य सरकार के उपलब्धी मन ल मतदातामन के बीच जाय के अपील करिस। मुख्यमंत्री ह कहिन के भाजयुमो कारयकरता सचिन तेंदुलकर के जइसे कम उमर म घलो अपन आप ल साबित करे के काबिलियत रखथे। उमन ह टी-20 मइच के हवाला देवत हुए कहिन के चुनाई इहीं फॉरमेट के हे, जिहां आखरी बॉल म छक्का लगाय के जरूरत हे।
डॉ रमन ह कहिन के आघू 4 महीना म चुनाइ होवइया हे, लिहाजा भाजयुमो के हर कारयकरता ल सरकार के रीति-नीति के लेके आम मतदाता मन के बीच पहुंचे के जरूरत हे। उमन कहिन के मिलेनियम वोटर म उमन ल 2,50,0000 मतदाता मन ल टारगेट कर के जनसंपरक करना हे, जे ह पहिली बार वोट डाले बर जाही, ये मतदाता मन पार्टी के पक्ष म वोट करही त नतीजा एकतरफा होही।
सीएम ह जोर देवत कहिन के भारतीय जनता पार्टी ह कांग्रेस के मुकाबला म जादा विकास पूरा छत्तीसगढ़ म करिस हे। सिक्छाकरमी किसान अउ अन्य मुद्दा मन के बात करत हुए उमन कहिन के वरतमान सरकार ह कांग्रेसी मन के तीर कोनो विकल्प नइ रखे हे। धान के समरथन मूल्य बढ़ाय समेत किसान मन के आय दोगुनी करे के केंद्र सरकार के योजनामन के आघू कांग्रेसी प्रचार अभियान सरकार के खेलाफ काम नइ करत हे। बस भारतीय जनता युवा मोरचा के कारयकरता मन ल ये दिसा म काम करे के जरूरत हे।
उमन कहिन के भारतीय जनता पार्टी म हर कारयकरता सर्वोच्च पद तक पहुंच सकत हे। येकर सेती कोनो कारयकरता मन अपन आप म कम नइए। अउ चुनाइ मिसन म जुट जाही। उमन युवामन बर सरकार कोती ले होवत विकास कारय मन के घलो बखान करय।
जगदलपुर । भाजयुमो प्रदेश कारयसमिति के बइठक म सामिल होय बर आय मुख्यमंत्री ह युवामन ल प्रोत्साहित करे बर कई ठन उदाहरन आघू रखिस। सचिन तेंदुलकर ले लेके स्वामी विवेकानंद पर बोलत हुए मुख्यमंत्री ह कहिन के भारतीय जनता युवा मोरचा के कारयकरता मन कुछु घलो करे के दम रखत हे अउ टी-20 मइच के तरह होवइया चुनाइ म आखिरी बॉल म छक्का मारइया ही चुनाइ जीतथे।


text:
रायपुर. अब्बड जुन्ना कहावत हे कि जब कोनो रद्दा नई दिखे अउ कठिन रद्दा ल सरल बनाना हे तो सियानमन के तिर जाए बर पड़थे। छत्तीसगढ़ म सत्ता के वनवास झेलत कांग्रेस ह इही रद्दा म चले बर तैयारी करत हे। विधानसभा चुनाव सिर म हावे तब कांग्रेस ल अपन सुतभुलाए नेता मन के याद आगे हे।
कांग्रेस के राष्ट्रीय अध्यक्ष राहुल गांधी के ताकीद करे के बाद इहां के जम्मो आला नेता मन ह ऐ कोशिश करत हे कि भूले हुए सियान नेता मन ल टटोलना अब जरूरी हो गे हे। काबर कि चुनाव म परचम लहराना हे त ऐखर मन के दुख सुख के खयाल रखे बर पड़हि। इही वजह हे कि छत्तीसगढ़ कांग्रेस ह अपन पुराना अउ सियान कार्यकर्ता अऊ वरिष्ठ नेता मन के पूछपरख ल बढ़ा दे हे। एखर संगे संग ऐ मन कहां रहिथे ऐ बात के पूछताछ शुरू कर दे हे। ऐ कोति छत्तीसगढ़ कांग्रेस कमेटी के प्रभारी सचिव कमलेश्वर पटेल के अगुवाई म राज्य के अलग-अलग जगह म संगठन म बदलाव लाए के कार्यक्रम ल घलो शुरू कर दे हे। कांग्रेस प्रभारी सचिव कमलेश्वर पटेल के कहना हे कि कोनों बखत अब्बड़ सक्रिय सदस्य रेहे कार्यकर्ता मन ह आ चुपचाप बईठ गे हे। ओमन ल सक्रिय करे बर कोशिश करे जात हे। ऐखर सति बूथ सेक्टर अउ जोन कमेटी म बदलाव लाए जात हे।
पार्टी के कहना हे कि “बूथ फाइव यू“ इही टैग लाईन ल ध्यान म रखत कामकाज शुरू करे गे हे। देश ल आजादी दिलाए से लेकर अब तक कांग्रेस के जेन जेन उपलब्धि हाबे ओला जन-जन तक पहुंचाए के रणनीति बनाए गे हे। एखर संगे-संग केंद्र व राज्य सरकार के नाकामी के संदेश ल गांव-गांव अऊ घर-घर पहुंचाए के बात कहे जात हे। एखर बर पुराना अउ घरेलू कार्यकर्ता मन ले बेहतर अऊ कोनों नई हो सके। राहुल गांधी ह खासतौर म टिप्स दे हे कि घरेलू स्तर के मुद्दा ल जोर-शोर ले उठाए जाए।


text:
रायपुर । मुख्यमंत्री डॉ. रमन सिंह ले ऊंखर निवास कार्यालय म युगाण्डा के भारत स्थित उच्चायुक्त रविशंकर के नेतृत्व म आए प्रतिनिधि मंडल ह छत्तीसगढ़ अऊ युगाण्डा के बीच वाणिज्य अऊ उद्योग संग कई ठन क्षेत्र मन म सहयोग के संभावना म विचार-विमर्स करिन। मुख्यमंत्री ह सौजन्य मुलाकात बर आए प्रतिनिधि मंडल के आत्मीय स्वागत करत ओ मन ल छत्तीसगढ़ के सामाजिक-सांस्कृतिक अऊ प्राकृतिक विशेषता मन के जानकारी दीन। ए अवसर म छत्तीसगढ़ राज्य औद्योगिक विकास निगम (सीएसआईडीसी) के प्रबंध संचालक सुनील मिश्रा घलोक मौजूद रहिन।
मुख्यमंत्री ले युगाण्डा के प्रतिनिधि मंडल करिस सौजन्य मुलाकात
रायपुर । मुख्यमंत्री डॉ. रमन सिंह ले ऊंखर निवास कार्यालय म युगाण्डा के भारत स्थित उच्चायुक्त रविशंकर के नेतृत्व म आए प्रतिनिधि मंडल ह छत्तीसगढ़ अऊ युगाण्डा के बीच वाणिज्य अऊ उद्योग संग कई ठन क्षेत्र मन म सहयोग के संभावना म विचार-विमर्स करिन। मुख्यमंत्री ह सौजन्य मुलाकात बर आए प्रतिनिधि मंडल के आत्मीय स्वागत […]
Related Posts
Nothing found!
It looks like nothing was found here!


text: रायपुर। प्रधानमंत्री ह स्कूली लइका मन ल परीक्षा पूर्व होवइया तनाव ले मुक्ति पाए के तरीका बताइस । प्रधानमंत्री नरेन्द्र मोदी ह शुक्रवार के देश के स्कूली लइका मन ले आमने- सामने बात कर के ओ मन ल परीक्षा के पहिली होवइया तनाव ले मुक्ति के संबंध म महत्वपूर्ण अउ उपयोगी टिप्स दिस। वो ह विद्यार्थी मन ल आत्मविश्वास, एकाग्रता, परीक्षा के समय तनाव से मुक्ति, योगा, आईक्यू अउ ईक्यू म संतुलन बनाए बर जोर देवत हुए शिक्षक मन ल भी आवश्यक सुझाव दिस। उक्त संवाद का सीधा प्रसारण दूरदर्शन तथा आल इंडिया रेडियो पर किया गया। शिक्षा विभाग की ऐखर बर जिला मुख्यालय रायपुर सहित जिला के जम्मो शासकीय अउ अशासकीय स्कूल म प्रधानमंत्री के संवाद के प्रसारण अउ दृश्य श्रवण बर टीवी., एजूसेट अउ रेडियों के व्यवस्था करे गे रिहिस हे। बड़ी संख्या म विद्यालय के छात्र-छात्रा मन अउ शिक्षक मन ह प्रधानमंत्री के संवाद ल सुनीस अउ ओखर ले लाभान्वित होइस ।


text:
नवनीत शुक्ला, मुंगेली। नगर के सफाई के मामला म नगरपालिका के जागरूकता बर तव जतका कहव कम हे । स्वछता के मामला म नगर के अधिकांश वार्ड ह तो अतका आगू हे कि नाली के पानी ह घर म घुसथे । पर पालिका द्वारा य के पार्षद द्वारा कोई खास पहल नही देखे बर मिलत हे ।
अभी जब बरसात ठीक ले शुरू नई होय हे तब तव घर म नाली के पानी भरत हे। सावन भादो महीना म का होही । हर साल सफाई बर लाखो रुपिया खर्चा किये जाथे । पर मुंगेली म कई अइसन जगह हे जहाँ सफाई के नामोनिशान तक नई हे। हर तरफ जब बरसात होथे तव नाली जाम होय के कारण नाली के पानी सड़क म आ जाथे । चाहे गोल बाजार हो, सोनार पारा, पाठक पारा, पुराना बस स्टैंड, हर तरफ यही दिखाई देथे। अइसन म जेन सफाई व्यवस्था पर नगर पालिका के मुखिया ह प्रमाणपत्र ले है वो तो अब सिर्फ़ कागजी ही लगत हे। वार्डवासी मन के कहिना हे के ” हर तरफ गंदगी के आलम हे । नाली के सफाई के नाम म ढक्कन खोल के रख दिये गे हे । जेमा छोटे छोटे लइकन मन गिरत हे । ” राहुल कुर्रे ,सहर उपाध्यक्ष कांग्रेस कमेटी मुंगेली ह ये मामला ं कहिन के सफाई के नाम म केवल खाना पूर्ति करे जाथे। नगर पालिका द्वारा नाली के सफाई केवल ऊपरी तौर म किये जाथे । जेखर कारण बरसात म नाली के गंदगी ह सड़क ऊपर आ जाथे ।
नवनीत शुक्ला, मुंगेली। नगर के सफाई के मामला म नगरपालिका के जागरूकता बर तव जतका कहव कम हे । स्वछता के मामला म नगर के अधिकांश वार्ड ह तो अतका आगू हे कि नाली के पानी ह घर म घुसथे । पर पालिका द्वारा य के पार्षद द्वारा कोई खास पहल नही देखे बर मिलत हे ।


text:
रायपुर । छत्तीसगढ़ ल देश म अनाज पैदावार म सबले अव्वल राज्य के राष्ट्रीय पुरस्कार मिले हे। छत्तीसगढ़ ल ये पुरस्कार पाछू के सबले जादा पैदावार के मुकाबला 28.68 प्रतिशत बढ़ोत्तरी बर दे गए हे। छत्तीसगढ़ के कृषि मंत्री बृजमोहन अग्रवाल ह रविवार के नई दिल्ली म एक गरिमामय समारोह म केंद्रीय कृषि मंत्री राधा मोहन सिंह ले ये पुरस्कार झोंकिंन। ए बेरा म आन राज्य मन के कृषि मंत्री घलोक उपस्थित रहिन। पुरस्कार समारोह म कृषि मंत्री अग्रवाल ह कहिन कि धान के बेहतर अऊ उच्च गुणवत्ता के किस्म मन के खेती म जोर देहे, मक्का के बेहतर उपज अऊ राज्य म सिंचाई संसाधन मन के जल्दी विकास ले छत्तीसगढ़ ल ये वाले सफलता मिले हे। ए बेरा म छत्तीसगढ़ के कृषि विभाग के सचिव अनूप श्रीवास्तव अऊ संचालक कृषि एम.एस. केरकेट्टा घलोक उपस्थित रहिन।
छत्तीसगढ़ ल मिलीस अनाज पैदावार म सबले अव्वल राज्य के पुरस्कार
रायपुर । छत्तीसगढ़ ल देश म अनाज पैदावार म सबले अव्वल राज्य के राष्ट्रीय पुरस्कार मिले हे। छत्तीसगढ़ ल ये पुरस्कार पाछू के सबले जादा पैदावार के मुकाबला 28.68 प्रतिशत बढ़ोत्तरी बर दे गए हे। छत्तीसगढ़ के कृषि मंत्री बृजमोहन अग्रवाल ह रविवार के नई दिल्ली म एक गरिमामय समारोह म केंद्रीय कृषि मंत्री राधा […]
Related Posts
Nothing found!
It looks like nothing was found here!


text:
रायपुर। मुख्यमंत्री डॉ. रमन सिंह प्रदेशव्यापी लोक सुराज अभियान म बलौदाबाजार-भाटापारा जिला के ग्राम कोसमकुण्डा म समाधान शिविर म शामिल होए के बाद उहां के प्राथमिक अउ मिडिल स्कूल म घलो पहुंच गे । इहां उमन ह मिडिल कक्षा मन के लइका बर संचालित स्मारट क्लास ल देखिस अउ क्लास के लइका मन के बीच म बैठक पढ़ाई के जायजा लिस। शासकीय पूरव माध्यमिक शाला के सातवीं कक्षा म मुख्यमंत्री ह लइका मन ले स्मारट क्लास के पढाई के फायदा के जानकारी लीस। लइका मन बताइस कि स्मारट क्लास के जरिए पुस्तक मन के मुकाबला अच्छी तरह ले विषय ले संबंधित जानकारी समझ म आवत हे। एलईडी स्क्रीन म चित्र मन के सहायता ले पढाई आसान लगने लगीस हे। मुख्यमंत्री डॉ. सिंह ह लइका मन ल खूब मेहनत अउ मन लगाके पढ़ाई करे के समझाईश दीस अउ लइका मन ल पढाई लिखाई बर जानकारी लीस। ये दउरान बिना डर के जवाब देवइया लइका मन शाबाशी दीस सीएम ह । पूरव माध्यमिक शाला के शिक्षक मन ह बताइस कि छठवीं, सातवीं अउ आठवीं कक्षा के विद्यार्थी मन के अंग्रेजी अउ गणित के बेसिक जानकारी एलईडी स्क्रीन के जरिए पढ़ाई जारी हवय। मुख्यमंत्री ह प्राथमिक स्कूल के कक्षा पहिली अउ दूसरी के लइका मन ले पढ़ाई लिखाई की जानकारी लीस अउ उँखर उत्साहवर्धन करिस। उमन ह अपन निरीक्षण के दउरान स्कूल मन ल लगाए गे बायोमेटिक मशीन म शिक्षक मन के उपस्थिति दरज कराइस।
जब गांव के स्मारट क्लास क्लास म पहुंचिस मुख्यमंत्री रमन ह
रायपुर। मुख्यमंत्री डॉ. रमन सिंह प्रदेशव्यापी लोक सुराज अभियान म बलौदाबाजार-भाटापारा जिला के ग्राम कोसमकुण्डा म समाधान शिविर म शामिल होए के बाद उहां के प्राथमिक अउ मिडिल स्कूल म घलो पहुंच गे । इहां उमन ह मिडिल कक्षा मन के लइका बर संचालित स्मारट क्लास ल देखिस अउ क्लास के लइका मन के बीच […]


text:
कवर्धा । मुख्यमंत्री ह सुराज अभियान म कबीरधाम (कवर्धा) जिला के बैगा आदिवासी बहुल ग्राम सिंघारी (विकासखंड-बोड़ला) के अचानक दौरा करिस हे। ग्राम सिंघारी अउ सम्पूर्ण बोड़ला विकासखंड के सबों घर ल बिजली का कनेक्शन मिल जाय म प्रसन्नता व्यक्त करत हुए ऊर्जा विभाग के अधिकारीअउ कर्मचारी मन के सक्रियता के करिस तारीफ । मुख्यमंत्री ह सिंघारी म आदिवासी बालक छात्रावास के आकस्मिक निरीक्षण घलोक करिस। उमन ह उहां लइका मन ले बातचीत करत हुए उंखर पढ़ाई अउ भोजन व्यवस्था समेत विभिन्न उपलब्ध सुविधा मन के बारे म जानकारी लीस।
डॉ. सिंह ह सिंघारी म महुआ पेड़ के छांव म चौपाल लगासि हे अउ शासन के विभिन्न योजना मन के सिंघारी सहित आसपास के गांव मन म चलत कारय मन के बारे म गांव वाले ले जानकारी लीस। उमन ह म ये घलोक पूछिस कि राशन दुकान ले हर महीना चावल अउ नमक मिलथे कि नइ। अगर मिलत हे तव का चावल के क्वालिटी ठीक रहत हे। गांव वाले मन ह बताइन कि राशन सामग्री नियमित रूप ले मिलत हे। अउ चावल के क्वालिटी घलोक ठीक हे।
उमन ह चौपाल म पड़ोस के गांव कांगचुवा लो आके सिंघारी म रहइया राजाराम बैगा बर कलेक्टर ल उखंर पुराना राशन कार्ड के बदला म नवा राशन कार्ड बनवाए के निर्देश दिस हे। ताकि ओला घलोक राशन नियमित रूप ले मिल सकय। मुख्यमंत्री ह ये जान के काफी खुश होस कि सिंघारी म सबों घर मन म बिजली पहुंच गे हे अउ ग्रामीण मन ल रातों म पर्याप्त रोशनी मिलत हे। डॉ सिंह चौपाल म कहिन कि राज्य सरकार ह प्रधानमंत्री सहज बिजली हर घर योजना (सौभाग्य) म ये बरस जून तक प्रदेश के सबो बचे रहिगे बिना बिजली घर मन म मजरा टोला मन म बिजली पहुंचाए के लक्ष्य तय करे हवय। जेखर बर युद्ध स्तर म काम होवत हे।
कवर्धा । मुख्यमंत्री ह सुराज अभियान म कबीरधाम (कवर्धा) जिला के बैगा आदिवासी बहुल ग्राम सिंघारी (विकासखंड-बोड़ला) के अचानक दौरा करिस हे। ग्राम सिंघारी अउ सम्पूर्ण बोड़ला विकासखंड के सबों घर ल बिजली का कनेक्शन मिल जाय म प्रसन्नता व्यक्त करत हुए ऊर्जा विभाग के अधिकारीअउ कर्मचारी मन के सक्रियता के करिस तारीफ । मुख्यमंत्री ह सिंघारी म आदिवासी बालक छात्रावास के आकस्मिक निरीक्षण घलोक करिस। उमन ह उहां लइका मन ले बातचीत करत हुए उंखर पढ़ाई अउ भोजन व्यवस्था समेत विभिन्न उपलब्ध सुविधा मन के बारे म जानकारी लीस।


text:
www.chhattisgarhibible.com
छत्तीसगढ़िया सबले बढ़िया
You are here
यीसु के जनम
मरियम के मंगनी, यूसुफ नाम के एक धरमी पुरुष के संग होइस | जब यूसुफ लये बात के आरो होइस कि मरियम आसरा म हावय,अऊ जऊन ह ओकर गरभ हावय ओहा ओकर लइका नोहय, ऐकरसेती यूसुफ, जऊन हर धरमी रहिस अऊ ओला बदनाम करना नइ चाहत रहिस ओला चुपे-चुप छोड़ देय के विचार करिस | जब ओहा ये बात ल सोचत रहिस त परभू के सरगदूत हर ओला सपना म दिखउ दीस |
सरगदूत हर ओकर से कहिस “हे युसुफ! तै अपन पत्नी मरियम ल इहां लाने से मत डरा, काबर कि जऊन ह ओकर गरभ म हे, ओहा पबितर आतमा के ओर से हे | ओहा पुत्र जन्माही अऊ तैं ओकर नाम ल यीसु रख बे (जेकर नाम के अरथ हे, ‘यहोवा ह बचाथे’ ) कबर कि ओहा अपन लोग मन ल ओमन के पाप ले उद्धार करही |
यूसुफ हर मरियम से बिहा करके अउ अपन पत्नी ल अपन इहाँ ले आइस, अउ जब तक ल ओहा पुत्र ल नी जनमाइस तब तक ओहर ओकर पास म नइ गीस |
जब मरियम के लइका जन्माय के दिन हर पूरा होईस, रोमन साम्राज्य हर कहिस कि जम्मो लोग मन अपन नाव ल लिखवाय बर अपन-अपन नगर म जावय | एकरसेती यूसुफ अउ मरियम मन भी एक अब्बड़ धुरिया के यात्रा पूरा करके नासरत गीन |काबर कि यूसुफ हर दाऊद के परिवार अउ वंश के रहिस| गलील के नासरत नगर ले यहूदिया में दाऊद के नगर बैतलहम गीस |
जब ओमन बैतलहम म पंहुचि, ट ओमन बर उहाँ रहे बर जगह नइ रहिस | ओमन ल केवल ओ जगह मिलिस जीहाँ जानवर म रहत रहीन | ओ बालक के जनम उहें होईस, जीहाँ जानवर मन बांधे जावत रहिन, अउ ओकर दाई बर उहाँ कोनो खटिया नइ रहिस | ओमन ओकर नाव यीशु राखीन |
अउ ओ देस म कतेक झन गड़रिया मन रहिन, जउन मन रथिया बेरा म मैदान म रहके अपन-अपन झुण्ड के रखवारी राखत रहिन | अचानक, एक सरगदूत हर ओमन ल दिखाई दीस, ट ओमन बहुते डर गीन | त सरगदूत हर ओमन कहिस, “झन डरावा काबर कि देखव मै हर तुमन ल बड़े आनन्द के सुसमाचार सुनात हं, कि आज बैतलहम नगर म तुमन बर एक उद्धारकर्ता जनमे हवय, अउ ओही ह मसीह प्रभु ये |”
अउ एकर पता तुमन बर ऐसे होही कि तुमन एक लइका ल कपड़ा म लिपटे हुए अउ कोटना म पड़े हुए पाहा |” तब एकाएक सरगददूत मन के एक दल हर परमेसर के स्तुति करत हुए अउ ये कहत हुए दिखाई दीस, “ आकास म परमेसर के महिमा धरती म ओ मनुष्य मन म जेकर मन से ओहर प्रसन्न हे, सांती हो |”
त गड़रिया मन बैतलहम गीन जीहाँ यीसु के जनम होय रहिस, अउ ओमन तुरते जाकर मरियम अउ यूसुफ ल, अउ कोटना म ओ लइका ल पड़े हुए देखिन, ओमन ओ सब ल वोइसनेच पाइन जइसने सरगददूत मन ओमन से कहे रहिन | ओमन बहुत उत्साहित रहिन | अउ मरियम हर भी बहुत आनन्दित रहिस | अउ गड़रिया मन ल जइसने कहे गय रहिस वोइसनेच ही सब सुनके अउ देख के परमेसर के महिमा अउ स्तुति करत हुए लहुट गीन |
कुछ समय बाद म ज्योतिसि मन पूरब म एक तारा देखिन | एकर दुवारा ओमन जानिन कि, यहूदी मन के नया राजा उत्पन्न होइस हवय | अउ ओमन एक लम्बा दुरिहा के यात्रा पूरा करके ओ राजा ल देखे बर गीन | ओमन बैतलहम गीन, अउ ओ घर म पहुंच गीन जीहाँ यीसु अउ ओकर माता पिता मन रहत रहिन |
ओमन ओ घर म पहुँच के ओ लइका ल ओकर माता मरियम के संग देखिन , अउ ओमन डंडा सरन गिर के लइका ल परनाम करिन |ओमन यीसु ल बहुमूल्य उपहार दीन |तहां ले ओमन लहुट गीन |
बाइबिल की कहानी म : मत्ती 1; लूका 2


text:
जय जोहार। (chhattisgarh) हमर सरकार ह आदिवासी मन के संस्कृति ल सहेजे अउ संरक्षित करे के काम करे हे । छत्तीसगढ़ म सरकार बने के संग ही हमन ह आदिवासी मन के ससक्तिकरण बर काम करे हन । आदिवासी हित बर अइसे काम करे गेहे, जेन राज्य बने के बीस बछर म नई होइस । हमर सरकार ह पेसा कानून ल पूरा तरह क्रियान्वित करे बर नियम बनाये हे, ये ह खुसी के बात है कि 8 अगस्त के ऐखर प्रकासन छत्तीसढ़ राजपत्र म घलो हो गेहे । ये बात ल मुख्यमंत्री भूपेश बघेल ह आज अपन निवास कार्यालय म विश्व आदिवासी दिवस के अवसर म आयोजित कार्यक्रम ल सम्बोधित करत हुये किहीन।
ए अवसर म मुख्यमंत्री ह आदिम जाति अनुसंधान अउ प्रसिक्षण संस्थान डहार ले प्रकासित आदि विद्रोह अउ दूसर पुस्तिका के विमोचन करीन । (chhattisgarh) कार्यक्रम म मुख्यमंत्री ह अचानकमार टाईगर रिजर्व जिला मुंगेली के पांच ठीन गांव महमाई, बाबूटोला, बम्हनी, कटामी, मंजूरहा, सीतानदी टाइगर रिजर्व धमतरी के ग्राम लिखमा, बिनयाडीह, मैनपुर, उदंती टाइगर रिजर्व जिला गरियाबंद के ग्राम कुल्हाड़ीघाट, कठवा ल सामुदायिक वन संसाधन अधिकार मान्यता पत्र प्रदान करीन ।
(chhattisgarh) मुख्यमंत्री ह किहीन कि हमन ह समुदायिक अधिकार मान्यता पत्र अउ व्यक्तिगत मान्यता पत्र के वितरण करीन। वोहा किहीन कि वन अधिकार मान्यता पत्र के तहत आदिवासी अउ वन क्षेत्र के परंपरागत निवासी ल देंगे भूमि के विकास, उपयोग अउ ओखर अधिकार के संबंध म गांव-गांव म ग्राम सभा के माध्यम ले 15 अगस्त ले 26 जनवरी तक जागरूकता अभियान चलाये जाही । जेखर ले वन के संरक्षण अउ विकास म बेहतर योगदान दे के संग वनोपज के संग्रहण अउ वैल्यू एडिसन ले अपन आय म वृद्धि कर सकही।


text:
कोरबा । जिला म उज्ज्वला योजना के करीब 25 हजार हितग्राही मन गायब हो गेहे। जिला ल वर्ष 2017-18 म 86 हजार के लक्ष्य मिले रिहिस हे। जेखर विरुद्ध 65 हजार हितग्राही मन ल योजना के लाभ देय गिस। ये मा भी 25 हजार हितग्राही के पता नइए। लिहाजा, खाद्य विभाग पंचायत मन के माध्यम ले पता लगाए म जुटे हुए हे, कि आखिर ये हितग्राही मन कहां हे ?
गौरतलब है कि कलेक्टर म.। कैसर अब्दुल हक ह प्रधानमंत्री उज्जवला योजना के समीक्षा बइठक लीस हे। बइठक म कलेक्टर ह पात्र महिला हितग्राही मन ल योजना के लाभ दिए जाने के निर्देश दिए हे। एखर संग उमन ह ये संबंध म सब्बो दस्तावेज प्राप्त करत हुए दूरस्थ क्षेत्र म गोदाम निर्माण बर भूमि आवंटन के कार्रवाई करके भी निर्देश दिए हे। उहे ये संबंध म खाद्य सहायक अधिकारी एमके त्रिपाठी ह बताइस कि जिला म चालू वित्तीय बरस के दउरान 86 हजार 982 हितग्राही मन ल ये योजना के लाभ दिए जाना हे। एणा अब तक 65 हजार महिला हितग्राही मन ल ये योजना ले लाभान्वित करे गेहे।
उमन ह कहिन किआगामी 31 मार्च तक शेष लक्ष्य ल पूरा कर ले जाही। खाद्य सहायक अधिकारी ह बताइन कि पीछू के वित्तीय बरस म 35 हजार के लक्ष्य रिहिस हे। जेला शत प्रतिशत पूरा करे गिस हे। उहे ये वित्तीय बरस म 25 हजार हितग्राही मन के गायब होए के वजह खाद्य विभाग पलायन अउ मृत्यु होना बतातहे। अउ पंचायत मन के माध्यम ले हितग्राही मन के तलाश करे के बात कहे जात हे।
कोरबा । जिला म उज्ज्वला योजना के करीब 25 हजार हितग्राही मन गायब हो गेहे। जिला ल वर्ष 2017-18 म 86 हजार के लक्ष्य मिले रिहिस हे। जेखर विरुद्ध 65 हजार हितग्राही मन ल योजना के लाभ देय गिस। ये मा भी 25 हजार हितग्राही के पता नइए। लिहाजा, खाद्य विभाग पंचायत मन के माध्यम ले पता लगाए म जुटे हुए हे, कि आखिर ये हितग्राही मन कहां हे ?


text:
रायपुर। मुख्यमंत्री डॉ रमन सिंह ल सोमवार के सरगुजा जिला के ग्राम ससौली (विकासखण्ड-लुण्ड्रा) के समाधान शिविर के अगला पड़ाव बर रवाना होए के पहिली उहां के एक किसान सुखसागर राम ह पांच ताजा कटहल भेंट करिस। उमन मुख्यमंत्री ल हेलीकॉप्टर तीर पहुंचके कटहल के संग मुनगा घलोक भेंट करिन। सहज-सरल स्वभाव के किसान के ए आत्मीयता ले मुख्यमंत्री अड़बड़ प्रभावित होइन। आप मन जानतेच होहू के छत्तीसगढ़ के सरगुजा अऊ जशपुर के पहाड़ी इलाका मन म कटहल के भरपूर पैदावार होथे। ससौली के किसान सुखसागर राम ह मुख्यमंत्री ल बताइस कि उंखर बाड़ी म कटहल के दू पेड़ हे। एखर अलावा तीन एकड़ खेत घलोक हे, जऊन म ओ ह धान, गन्ना अऊ गेहूं के खेती करथे। सुखसागर ह डॉ. सिंह ल ये घलोक बताइस कि राज्य सरकार ह ओ मन ल ग्राम ससौली म ’किसान मित्र’ के रूप म कृषि विभाग के योजना मन के प्रचार-प्रसार के घलोक जिम्मेदारी देहे हे। डॉ. सिंह ह ए मा खुशी जताइन अऊ किसान संगी ल अपन शुभकामना दीस।
मुख्यमंत्री ल कटहल अउ मुनगा भेंट करिस सुखसागर राम ह
रायपुर। मुख्यमंत्री डॉ रमन सिंह ल सोमवार के सरगुजा जिला के ग्राम ससौली (विकासखण्ड-लुण्ड्रा) के समाधान शिविर के अगला पड़ाव बर रवाना होए के पहिली उहां के एक किसान सुखसागर राम ह पांच ताजा कटहल भेंट करिस। उमन मुख्यमंत्री ल हेलीकॉप्टर तीर पहुंचके कटहल के संग मुनगा घलोक भेंट करिन। सहज-सरल स्वभाव के किसान के […]


text:
जय जोहार. डीजे के धुन म नाचत-गावत बाराती मन बर एक स्कार्पियो ह काल बनके आ गे। बेकाबु स्कार्पियो ह 22 मनखे ल रौंद दिस। दरअसल एक बिहाव समारोह म बारात निकले रिहिस। ऐ घटना म 10 मनखे गंभीर रूप घायल बताए जात हे। मामला डभरा थाना के हरे। ऐ घटना के बाद ले डर के मारे दूल्हा फरार हो गे। देखव ऐ घटना के लाईव विडियो….
जाँजगीर-चाम्पा जिला के डभरा थाना क्षेत्र के ग्राम चुरतेला के रहवईया राधेलाल चन्द्रा के सुपुत्र मिलन चन्द्रा के मंडप के काली पहिली दिन रिहिस। चन्द्रा समाज की प्रथा हे कि चुलमाटी ले बर दूल्हा घलो सज-संवर के चुरमाटी लेबर जाथे। घटना के दिन गाड़ी म दूल्हा घलो बईठे रिहिस। उही गाड़ी के आगू गांव वाला अऊ बाहर ले आए ओखर संगवारी व अन्य रिश्तेदार नाचत-गावत जात रिहिस। तभे ड्राइवर के लापरवाही ले अचानक गाड़ी तेजी ले बढ़ गे अऊ भीड़ में जा घुसिस। ऐखर चपेट म 22 मनखे आ गे। घटना के बाद लोगन मन में अफरा-तफरी मच गे। तुरंत डभरा थाना ल ऐ घटना से सूचना दे गिस। जेखर बाद थाना प्रभारी अजय शंकर त्रिपाठी ह अपन टीम के संग पहुंचिस। तत्काल घायल मन ल निजी वाहन से सामुदायिक स्वास्थ्य केंद्र डभरा भेजे गिस। उहां इलाज के दौरान डॉक्टर मन 9 लोगन ल गंभीर बतात रायगढ़ जिला अस्पताल रेफर कर दिस। बाकी बचे 13 मनखे के इलाज डभरा के सामुदायिक स्वास्थ्य केंद्र में जारी हे।
देखव ऐ घटना के लाईव विडियो….


text:
बिरो पाही कइसे ओहा, जेन बंधाय हे खूँटा म।
अंजोरी बर भटकट मूरख, सुरुज धरे मूठा म।।
गुलामी के गेरवा गर म,
सकीरन सोच विचार सेती।
अवसर जिनगी ले निकलत,
जइसे हाथ ले कुधरी रेती।।
छइंहा कइसे मिलही बतावव, कटे रुख के ठूँठा म।
बिरो कइसे पाही ओहा, जेन बंधाय हे खूँटा म।।
सभिमान ल सऊॅहे बेच के,
हाथ उठा करे जी हुजुरी।
तन - मन दूनो हे गहना,
सइघो लास जीये मजबूरी।
आजादी कइसे पाही ओहा, जे जीयत पर के जुठा म।
बिरो कइसे पाही ओहा, जेन बंधाय हे खूँटा म।।
लोकतंत्र के भाव भर हे,
लोक तो इहॉ बरबाद हे।
तारा टोरय गुलामी के,
मनखे तभे आजाद हे।
लोक के तन चिथरा - गोंदरा, तंत्र लदाये गहना गूँठा म।
बिरो कइसे पाही ओहा, जेन बंधाय हे खूँटा म।।
पता
साहित्य कुटीर
गंडई
जिला - राजनांदगांव


text:
जांजगीर। जिला के अकलतरा म 102 महतारी एक्सप्रेस म मरीज मन के फर्जी केस बनाए के मामला आगु आइस हे। आरोप हे कि एक ही दिन 48 केस बनाए गिस, जेमा ले 6-7 केस ही सही पाए गिस। बाकी, केस ल कागज म ही बना दे गिस। ये दउरान 102 एम्बुलेंस के GPS सिस्टम बन्द रहिस अऊ कई महीना ले गाड़ी म नम्बर प्लेट घलो नइ लगे हे। बताए जात हे कि ये फ़र्जी केस कई महीना ले चलत रहिस, जेरक पाछु GVK ठेका कम्पनी के अधिकारी अऊ कर्मचारी मन के मिलीभगत के बात आगु आत हे। फिलहाल, फर्जी केस के खुलासा के बाद कम्पनी के अधिकारी मन जांच सुरु कर दिन हे।
अकलतरा म महतारी एक्सप्रेस म मरीज मन के फर्जी केस
जांजगीर। जिला के अकलतरा म 102 महतारी एक्सप्रेस म मरीज मन के फर्जी केस बनाए के मामला आगु आइस हे। आरोप हे कि एक ही दिन 48 केस बनाए गिस, जेमा ले 6-7 केस ही सही पाए गिस। बाकी, केस ल कागज म ही बना दे गिस। ये दउरान 102 एम्बुलेंस के GPS सिस्टम बन्द […]
Related Posts
Nothing found!
It looks like nothing was found here!


text:
रायपुर। राज्यवासी मन बर बढ़िया खबर हे के रायपुर के नेहरु मेडिकल कालेज देस के पांचवां पीजीआई बने बर जात हे। राज्य सरकार ह येकर प्रस्ताव केंद्रीय स्वास्थ्य मंत्रालय ल भेज दिस हे। मंजूरी मिलत ही छत्तीसगढ़ म विस्वस्तरीय मेडिकल सिक्छा के संग मरीज मन ल बेहतर चिकित्सकीय सुविधा मिलही।
अब छत्तीसगढ़ म विस्वस्तरीय मेडिकल सिक्छा के संग मरीज मन बेहतर इलाज घलो मिलही। नेहरू मेडिकल कॉलेज के 90 के दशक म 700 बिस्तर मन के संग सुरू करेगे रहिस हे, वरतमान म येमा 1100 ले अधिक बिस्तर हे। एनकोलॉजी, रेडियोथैरेपी के ब्रांच सुरू होय के कारन बिस्तर मन के संख्या बढ़ायगे रहिस हे। मेडिकल कॉलेज म एमबीबीएस के 150 सीट हे। कुछु बिसय मन म डीएम अउ एमडी के पाठ्यक्रम घलो चलाय जात हे।
सूत्र मन के मानन त मेडिकल कालेज के पीजीआई संस्थान के रूप म विकसित होय के बाद हेमेटोलॉजी, इम्यूनो पेथोलॉजी, माइक्रोबायोलॉजी, पेरासाइटोलॉजी समेत एंडोक्राइनोलॉजी म मरीज मन के थायराइड अउ डायबिटीज के जांच के सुविधा मिल सकही। येखर अलावा मदर एंड चाइल्ड सेंटर म एचडीयू, आईसीयू, मेडिसिन यूनिट, रोबोटिक सर्जरी, नीकू, मिल्क बैंक व एडवांस इनफर्टिलिटी सेंटर क सुविधा होही। संग ही हेल्थ प्रोफेसनल के ट्रेनिंग देय बर एडवांस रिसर्च के सुविधा होही। एडवांस्ड न्यूरोसाइंस सेंटर घलो होही। येमा ओटी, आईसीयू व अन्य सुविधामन होही।
पीजीआई के दरजा मिले के बाद मेडिकल कॉलेज म इलाज के सुविधा मन राष्ट्रीय स्तर के हो जाही। संग ही मेडिकल कोर्सेस के स्तर घलो बढ़ही। नेफ्रोलॉजी, कार्डियोलाजी, गेस्ट्रोलॉजी जइसे बिसय मन म एमडी, डीएम के पढ़ाई रायपुर म ही हो सकही।
इहीं सेसन म मिल सकत हे मान्यता
केंद्रीय स्वास्थ्य मंत्रालय ह राज्य सरकार ल प्रस्ताव भेजे बर कहे रहिस हे। संभव हे के इहीं सेसन म मान्यता के कार्रवाई पूरी कर ले जाही। केंद्रीय स्वास्थ्य मंत्री जेपी नड्ढा पूरव म प्रदेस भाजपा संगठन के प्रभारी रहे हे।
रायपुर। राज्यवासी मन बर बढ़िया खबर हे के रायपुर के नेहरु मेडिकल कालेज देस के पांचवां पीजीआई बने बर जात हे। राज्य सरकार ह येकर प्रस्ताव केंद्रीय स्वास्थ्य मंत्रालय ल भेज दिस हे। मंजूरी मिलत ही छत्तीसगढ़ म विस्वस्तरीय मेडिकल सिक्छा के संग मरीज मन ल बेहतर चिकित्सकीय सुविधा मिलही।


text: bhauji ke chudai ઇન્ડિયન સેક્સી મુવી porn vedio hd ह द ब ल फ ल म ह द ब ल फ ल म ह द ब ल फ ल म एक्स एक्स एक्स लोकल वीडियो કબાટ ની ડિઝાઇન ऐश्वर्या राय का सेक्सी वीडियो इंडियन आंटी की चुदाई shridevi sexy video suhaag raat xxx বেঙ্গলি ব্লু ফিল্ম. आदिवासी लड़कियों की चुदाई sadi wali chudai sara ali khan porn video raveena tandon hot sexy ladki ki chut ह द ब ल फ ल म ह द ब ल फ ल म ह द ब ल फ ल म boy to boy xxx videos rajdhani night matka एक्स एक्स एक्स हिंदी सेक्सी chuda chudi wala video raashi khanna sex.


text:
बुढ़ापा म दवई घलो बने काट नइ करे. बबा अब दवई ल देख के चमक जथे. जवानी हवा होय के बाद बुढापा म दवा सहारा होथे. फेर बबा चेम्मर जीव आय. खाय-पिए ल घलो तियाग देथे. अइसन म अपनों देहें अपने ल नइ सुहाय. बबा किथे अब तो मेंहा केवल प्रभू किरपा ले जियत हवंव. परमात्मा कब बला लिही कोनो नइ जानय. बबा ह धीरे धीरे सब मोह माया ल छोड़त जात हे.
अन्नपूर्णा माई
फगनी दाई ल गुजरे यही कोई चार बरस होगे. दाई के जियत ले बबा खूब टंनक रिहिस हे. खाना-पीना सब चोक्खा राहय. दाई एको आखर पढ़े लिखे नइ रिहिस फेर पाक कला म एकदम निपूर्ण राहय. उनकर घर सगा-सोदर ल लेके साहेब-सुभा, नेता, मास्टर, पटवारी सब के आना-जाना लगे राहय. दाई खुशी-खुशी म घर म जोंन खाय पिए के चीज राहय ओला खवा पिया के उनकर सुआगत करे. जेन दाई के रसोई (रंधनी खोली के खाना) के बने चीज खांय वो अपन अंगरी चांटत रहि जाय. अतेक स्वादिष्ट भोजन बने के सब खूब तारीफ़ करें. सचमुच दाई संउहत अन्नपूर्णा माई रिहिस. इही नहीं ओ हर बहादुर घलो रिहिस. एक बखत घर म चोर घुसरिस त दाई ओखर अइसे मरम्मत करिस के ओ हा परान बचा के भागिस.
गहरा गियान
बबा बड़े बाबू के नाव ले अतराब म प्रसिद्ध राहय. पहली बीएसपी म नौकरी करिस. वुहाँ ले रिटायर हो के नगर पंचायत के बड़े बाबू के पद म काम करे. देह ऊँचपुर कद काठी हट्टा-कट्टा तंदरूस्त रिहिस. शुद्ध खादी के टिनोपाल/उजाला डलाय सफेद चमचमावत धोती-कुरता म अउ पाँव म चमड़ा के पनही पहिने राहय. जब बड़े बाबू घर ले निकले त देखउल हो जाय. चलय त अइसे लगय जानो मानो कोनो हाथी मदमस्त होके बस्ती म रेंगत हे. बड़े बाबू आज के बड़े बाबू कस नइ रिहिस. ओखर गियान खूब गहरा रिहिस. खाय-पिए म चोक्खा, अंगरेजी बोले अउ पढ़े लिखे म चतुरा. कानून के अच्छा जानकार अउ गुरू गंभीर व्यक्तित्व के धनी. बड़े बाबू के लिखा ल कोनो अधिकारी कभू काटिस होही अइसे सुने अउ देखे नइ गिस. सुबह शुद्ध घी से सेंकाय पूरी अउ बदाम के हलुआ के नाश्ता ओखर रोज निश्चित राहय. तब सस्ता के जमाना रिहिस. बाबू साहेब सब बर आदरर्णीय रिहिस. व्इसने दाई घलो मजबूत इरादा वाली निडर अउ समझदार महिला. दुनों के जुग-जोड़ी देखते बने. ठाकुर साहेब लछमन सिंह नाव ले आगू बड़े बाबू जादा सुनाय.बड़ उधार अउ दयालु रिहिस. घर क्र नौकरानी फुलवा रोजे बड़े बाबू घर दुनो जुआर खाय अउ कमाय.
आपके शहर से (भोपाल)
बड़े बाबू के व्यक्तित्व अउ ओखर प्रतिभा के सब कायल राहंय. प्रदेश के कइ मंत्री बड़े बाबू से मिलना अउ विचार-विमर्श करना जरूरी समझ के उनकर घर पहुंचे. ये वो समे रिहिस जब गुनी मनखे के सबे कदर करें. बड़े बाबू म कोनो बुरा आदत नइ रिहिस. अउ दाई ल पूरा मोहल्ला ‘बड़े-बाई’ के संबोधन से सम्मान देंय. बड़े बाबू सब के छोटे बड़े समस्या ल हल करे. कतको झन मन बड़े बाबू के लगाय मास्टर, पटवारी. ग्राम-सहायक हो के रिटायर होगें. वो समे म प्रशासन म सही आदमी के बड़ मान राहय. आज सरिख भ्रष्टाचार के हाहाकार नइ रिहिस.
बड़े बाबू अउ दाई के सुरता करत बबलू के आँखी ले आंसू झरत राहय. अपन घर के कोंटा म उंकर फोटू ल धरे-धरे किकिया के रोये जाय, बस रोये जाय. ओखर गला भरभरागे. बबलू ल रोवत देख के ओखर माँ राही बाई घलो रोवन लागिस. बबलू के बहुरिया ल ये सब देख के कुछ समझ नइ अइस. ओहा बोक बाय देखत रहिगे. राही बतइस के बबलू ल नानपन ले बड़े बाबू अउ दाई अपन सन्तान बरोबर पाले-पोसे रिहिस. ओखर पढ़ई लिखई मेट्रिक पास करत ले उनकरे घर म बितिस. अपन औलाद बरोबर बबलू के हर इच्छा, संउख अउ सपना ल पूरा करिन. हमर परिवार मरार पारा म रिहिस. अउ बड़े बाबू मन नवापारा म रहँय. बबलू कालेज पढ़े बर रायपुर चल दिस. उन दुनों सियान होगें. उन ल सहारा के जरूरत परिस. उन सहर के घर ल बेच के अपन भतिज के गाँव म बसगें. बबलू के संपर्क टूटगे. उनकर तबियत म उतार-चढाव शुरू होइस कुछ बरस बितिस, पहिली दाई ओखर बाद बड़े बाबू बैकुंठवासी होगें. आज पूरा दस बरस होगे. ममतामयी दाई ल गुजरे. बबलू ओखरे सुरता म रो परिस. ओखर मन के संग बिते समे चलचित्र बरोबर मन के आँखी म घुमगे.
बुढापा के आसरा के आस
बड़े बाबू जब रिटायर होइस तब बचन दाई(बड़े बाबू की पत्नी) ह बबा ल किहिस- अब बुढ़ापा म सहर छोड़ के तिर तार के गाँव म बसे जाना चाही. बबा किहिस-अइसे करथन ये नवापारा के घर ल बेच देथन.
पइसा रइही त रिश्तेदार मन सुख दुःख म हमर मन के परवाह करहिं. तोर भाई भतिज मन त दिल खोल के बलावत हें. बचन दाई झट किहिस-हाँ, घर बेच के मोर मइके म घर ले लव. वुहाँ मोर भतिज मन सेवा करहीं. इहाँ त मरे परे रहिबो तभो ले कोन देखइया हे? बबा मकान बेच के सहर से कुछ किलोमीटर दूरिहा गाँव म घर ले लिस. अउ वुहें बसगें. बड़े बाबू के एको संतान नइ रिहिस. संतान सुख उन खूब तरसींन. एक दु झन लइका मन ल सालों-साल रखिस घलो. पढ़-लिखके उन अपन दाई-ददा तिर चल दिन. नि:संतान बड़े बाबू अउ दाई कुछ साल गाँव म अपन भाई-भतिज के आश्रय म दिन बिताइंन. बड़े बाबू ह बड़े बाई के मइके गाँव म रेहे के संकलप ल पूरा करिस. खुद अपन ससुरार म रहे बर कनुवात रिहिस फेर बुढ़ापा म अपन पत्नी के मन ल राखे बर गाँव म जा बसिन. बस्ती म एक चुलहा अउ बाढ़गे. रिश्तेदार मन सुरूआत म दुनों के बने देखरेख करिन.
बेसहारा अउ निरमोही
साल भर बाद बड़े बाई के भाई-भतिज मन जायजाद के मोह जागगे .बड़े बाई के तबियत अचानक अइसे बिगड़ीस के सुधर नइ पइस. बिस्तरा म परे-परे दिन कटे. शरीर कमजोर होगे. अउ ओ हा अपन परान तियाग दिस. जोंन अपन जीवन म कठोर से कठोर व्रत के कड़ाई से पालन करे, कभू दुसर के सहारा नइ लिस, माँ दुरगा के अखंड भक्तिन रिहिस ओ बुढ़ापा म बेसहारा बरोबर अपन तन तियागिस. बड़े बाबू उदास रेहे लगिस. अकेल्ला परगे. धीरे-धीरे ओखरो तबियत बिगड़ना शुरू होइस.जीवन भर शान-मान के जिनगी जियत-जियत अब बड़े बाबू एकदम बेसहारा अउ निरमोही होगे. धीरे-धीरे सब तियाग करत गिस. इहाँ तक के दवा लेना घलो छोड़ दिस. ओखर कोनो पूछइया नइ रिहिस. एक दिन बड़े फजर गाँव के मन देखिन बड़े बाबू के सांस उखड़गे हे. अपन दसना (बिस्तर) म चित परे हे. तन-मन माटी म मिलगे. बड़े बाबू अपन माँ बाप के अकेल्ला बेटा रिहिस. ओखर ले बड़े एक झन बहिनी रिहिस. दु बहिनी अउ रिहिंन जेन अपन घर संसार म रिहिंन. खबर पा के उन दउड़े-दउड़े अइंन तब तक बड़े बाबू के सब किरिया करम होगे. तेरही होय के पहिली उनकर पूरा चल-अचल संपत्ति घर दुआर, रूपिया पइसा जेवर, बर्तन-भाड़ा, बड़े बाई के भतिज मन के होगे..बड़े बाबू के घर सहर म सबे रिश्तेदार मन के रुके के स्टेशन राहय. सुखके सब साधन के उपभोग करें. ओखर मरे के छह महीना बाद बबलू ल खबर मिलिस के बड़े बाबू नइ रिहिस. बबलू के माँ-बाप मन मार के रही गिन.
(शत्रुघन सिंह राजपूत छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi
FIRST PUBLISHED : November 18, 2022, 08:00 IST


text:
हमन बनेच ढेरिया गे रहेन. शिरगांव मं हमर एक झिन पत्रकार संगवारी सम्पत मोरे ह बताथे, “गणपति बल यादव तुमन ले भेंट होय सेती पहिली ले दू पईंत आ चुके हवय. वो दूनो पईंत अपन गाँव रामपुर लहूँट गेय. तुमन के हबरे का खबर देय ले वो ह तीसर पईंत इहाँ आही.” ये दुनो गाँव एक दूसर ले करीबन 2 कोस दूरिहा हवय अऊ गणपति यादव सइकिल ले इहाँ आय रहिस. फेर वोकर तीसर बेर आय के मतलब 9 कोस अवई – जवई, वो घलो मई महिना मं, भरे घाम दुपहर मं धुर्रा ले भरे सड़क मं, अपन पच्चीस बछर जुन्ना सइकिल ले अऊ ये सइकिल चलेइय्या के उमर हवय 97 बछर.
महाराष्ट्र के सांगली जिला के काडेगांव ब्लॉक के शिरगांव मं, हमन जइसनेच मोरे के बबा घर मझनिया खाय ला जावत रहेन, तभेच अचानक गणपति बल यादव अपन सइकिल ले उहाँ आ गीस. मंय जब माफ़ी मागेंव के मोर सेती वो ला अतक घाम मं कतको चक्कर लगाय ला परिस, वो ह मुचमुचाय लगिस. वो ह धीर अवाज अऊ हँसी ले कहिस, “कउनो बात नईं, मंय काली मंझनिया एक ठन बिहाव नेवता मं वीटा गे रहेंय. उहाँ घलो सइकिल ले गे रहेंव. मंय अइसनेच चलत रहिथों.” रामपुर ले वीटा अवई – जवई के मतलब 13 कोस के चक्कर. अऊ काली घाम घलो जियादा रहिस, जब तापमान 40 सेल्सियस तक ले हबर गे रहिस.
सम्पत मोरे कहिथे, “एक धन दू बछर पहिली, वो ह पांढरपुर तक ले अइसनेच आय जाय रहिस. करीबन 50 कोस दूरिहा. अब वो ह अतका दूरिहा नई आय जाय.”
ओकर रोज के भूमिका एक ठन हरकारा के रहिस. फेर गणपति बल यादव वो तीनों दस्ता के घलो हिस्सा रहिस जेन मन 1943 मं सतारा के शेनोली मं लूटे सेती रेल ला रोके के महत्तम घटना ला करे रहिन
1920 मं जनम लेय गणपति यादव, तूफ़ान सेना के एक ठन स्वतंत्रता सेनानी रहिस. ये ह सतारा, महाराष्ट्र के प्रति सरकार धन अल्पकालीन, भूमिगत सरकार के हथियारबंद हिस्सारहिस, जेन ह 1943 मं अंगरेज राज ले अज़ादी के घोसना कर देय रहिस. प्रति सरकार के अधीन मं करीबन 600 (धन ओकर ले जियादा) गांव रहिस. वो मन अंगरेज राज के ख़िलाफ़ तूफ़ान सेना के बगावत मं हिस्सा लेय रहिस. वो बताथे, मंय जियादा करके हरकारा के काम करत रहेंव, जंगल मं लुकाय क्रांतिकारी मन तीर संदेसा अ ऊ खाय ला पहुंचावत रहंय. ये मन मं जियादा करके दूरिहा, खतरा ले भरे रद्दा ला रेंगत गेय रहेंय, बाद मं सइकिल ले तउन जगा मन मं गेंय.
गणपति यादव पहिले घलो बढ़िया किसान रहिस अऊ अभू घलो हवय. हालेच मं रबी मं वो हा अपन आधा एकड़ के खेत मं 45 टन कुसियार कमाय हवय. कउनो जमाना मं ओकर करा 20 एकड़ जमीन रहिस, फेर वो ह बनेच पहिली वोला अपन लइका मन ला बाँट दीस. जेन जगा मं वो ह रहिथे उहाँ ओकर बेटा मन उहिच जमीन मं बढिया घर बना ले हवंय. फेर, गणपति यादव अऊ ओकर 85 बछर के घरवाली वत्सला ला अपन एकेच कमरा वाले घर मन रहे ला पसंद हवय. वत्सला अभू घलो घर के काम बूता करथे, वो ह हरेक दिन रांधथे अऊ ख़ुदेच मांजथे सफ़ाई. हमन जब ऊहां पहुंचेन, वो बखत वत्सला गांव ले कऊनो बहिर के जगा गेय रहिस.
सिधवा होय सेती गणपति यादव के लइका मन बनेच बखत बाद गम पइन के ओ मन के ददा ह स्वतंत्रता सेनानी रहिस. ओकर बड़े बेटा निवरुत्ती, खेतेच मं बड़े होइस, फेर 13 बछर के उमर मं वो ह पहिली इरोड मं अऊ ओकर बाद तमिलनाडु के कोयंबटूर मं सोनार बूता सिखिस. वो ह बताथे, “मंय अजादी के लड़ई मं ओकर भूमिका के बारे में कुछु नई जानत रहेंय. मोला येकर बारे मं पहिली बेर पता तब लगिस जब मोला जीडी बापू लाड [प्रति सरकार के एक महान नेता] ह पूछिस के का मंय अपन ददा के साहस ला जानथों.” गणपति यादव कहिथे के बापू लाड ओकर गुरू अऊ रद्दा दिखेइय्या रहिस. वो ह सुरता करत बताथे, “वो ह मोर बर बहुरिया खोजिस, हमर बिहाव कराइस. बाद मं, मंय शेतकरी कामगार पक्ष [भारत के किसान अऊ मजूर मन के पार्टी] मं ओकर संग सामिल हो गेंय. हमन ओकर आखिरी बखत तक ले संग रहेन.”
ओकर दूसर बेटा महादेव बताथे, “मंय जब कच्छा 7 में रहेंव, त मोर संगवारी के ददा ह मोला ओकर बहादुरी के बारे में बता थाय रहिस. वो बखत, मंय ये कहंव के ये कउनो बड़े बात नई ये. वो ह कउनो अंगरेज सिपाही धन पुलिस ला नई मारिस. बाद में जाके मोला पता चलिस के ओकर भूमिका कतक ज़रूरी रहिस.”
ओकर रोज के भूमिका एक ठन हरकारा के रहिस, फेर गणपति बल यादव वो दस्ता के हिस्सा घलो रहिस जेन ह जून 1943 मं बापू लाड अऊ तूफ़ान सेना के संस्थापक ‘कैप्टन भाउ’ के अगुवई मं, सतारा के शेनोली मं रेल लूटे के महान घटना ला अंजाम देय रहिस.
“रेल ऊपर हमला करे के सिरिफ चार दिन पहिले, हमन ला बताय गेय रहिस के पटरी ऊपर पथरा के ढेरी लगाना हवय.”
का हमला करेइय्या दस्ता ला पता रहिस के ये रेलगाड़ी अंगरेज (बॉम्बे प्रेसिडेंसी) मन के तनखा ला लेके जाना वाला हवय? ये सवाल के जुवाब मं कहिथे, “हमर नेता मन ला येकर बारे मं पता रहिस. जेन लोगन मन [रेल अऊ सरकार] काम करत रहिन, वो मन ये जानकारी देय रहिन. हमन ला तब पता चलिस जब हमन रेल ला लूटे ला सुरु करेन.”
अऊ ऊहां हमला करेइय्या कतक रहिन ?
“वो बखत कउन गिनतिस? कुछेक मिनट मं हमन पटरी के उपर चट्टान अऊ पथरा के ढेरी लगा देन.जेन ला हमन उहाँ पहिली ले रखे रहेन, ओके बाद जब रेल रुकिस त हमन चारों डहर ले वोला घेर लेन. जब हमन रेल ला लूट त रहेन, त भीतरी मं बइठे मइनखे मन मं न त कउनो हिलिस अऊ न त कउनो विरोध करिस. किरपा करके सुरता रखव के हमन ये सब अंगरेज राज ला नुकसान पहुंचाय सेती करे रहेन, पइसा सेती नईं.”
अइसने लड़ई वाले अभियान ले हटके, हरकारा के रूप मं घलो गणपति बल यादव के भूमिका भारी बिक्कट रहिस.“ मंय [जंगल मं लुकाय] अपन नेता मन बर खाय ला पहुंचावत रहेंय. मंय वो मन ले भेंट होय रात मं जावत रहेंय. आम तउर ले,नेता मन के संग 10-20 लोगन मन रहत रहेंय. अंगरेज राज ह लुकाय ये सेनानी मन ला देखते सात गोली मार देय के आदेस जारी करे रहिस. हमन ला वो मन तीर पहुंचे सेती छिप के अऊ लंबा, घुमावदार रद्दा ले जाय ला परय, नई त पुलिस वाला मन हमन ला घलो गोली मार सकत रहिन.”
गणपति यादव कहिथें, “हमन अपन गांव मन मं पुलिस के मुख़बिर मन ला घलो सजा देवन." वो ह फोर के बताथे के प्रति सरकार धन अल्पकालीन सरकार के नांव ‘प्रति सरकार’ कइसे परिस. मराठी शब्द प्रति के वो संदर्भ मं मतलब आय लकरी के डंडा. “हमन ला जब ये पुलिस के मुख़बिर मन ले एक झिन के पता चलिस, त हमन रतिया मं ओकर घर ला चरों डहर ले घेर लेन. हमन वो मुख़बिर अऊ ओकर एक ठन सहयोगी ला गांव ले बहिर ले जावन.”
“हमन वो मुख़बिर के दूनो माड़ी के मंझा मेर डंडा राख के बांध देवन. ओकर बाद वोला उल्टा लटका देय जाय अऊ फिर डंडा ले ओकर तलवा ला मारे जाय, हमन ओकर सरीर के दीगर हिस्सा ला छुवन घलो नई. सिरिफ तलवा मन ला मारत रहेन. वो कुछेक दिन बने करके चले नई सक त रहेय.” ये भारी असंतोस के नतीजा रहिस. अऊ येकरे सेती प्रति सरकार नांव रखे गे. “ओकर बाद हमन वोला ओकर सहयोगी के पीठ मं लाद दन जो वोला घर ले जाय.”
“हमन बेलावडे, नेवारी, अऊ तडसर जइसे गांव मन मं मुख़बिर मन ला सजा देन. नानासाहेब नांव के एक ठन मुख़बिर तडसर गांव मं एक ठन बड़े अकन बंगला मं रहत रहिस, वो ला हमन रात मं उठा लेन. हमन देखेन के उहाँ सिरिफ माई लोगन मन सुतत रहिन. फेर हमन एक कोंटा मं एक झिन माईलोगन ला अकेल्ला चादर ओढ़ के सुतत देखेन. ये माई लोगन ह अलग काबर सुतत रहिस? ये उहिच रहिस अऊ हमन वोला उही चादर मं धरके उठा लायेन.”
नाना पाटिल (अल्पकालीन सरकार के मुखिया) अऊ बापू लाड ओकर हीरो रहिस. “नाना पाटिल का मइनखे रहिस, लंबा-चौड़ा, हट्टा-कट्टा, निडर. का प्रेरना ले भरे भासन देवय! वो ला अक्सर इहाँ के बड़े लोगन मन नेवतें, फेर सिरिफ छोटे लोगन मन के घर जावत रहिस. बड़े लोगन मन मं कुछेक मन अंगरेज मन के मुखबिर रहिन.” नेता मन ह “हमन ला सरकार ले नई डरे ला कहे रहिन: के गर हमन एक होके भारी संख्या मं वो लड़ई मं सामिल हो गेन, त हमन अंग्रेज राज ले खुदेच ला अजाद करे सकत हवन.” गणपति यादव अऊ ये गांव के करीब 100-150 दीगर लोगन मन तूफ़ान सेना मं शामिल हो गीन.
वो बखत वो हा घलो महात्मा गांधी के बारे में सुने रहिस, फेर “मोला वोला देखे के कऊनो मऊका नई मिलिस. मंय एक पईंत जवाहरलाल नेहरू ला देखे रहेंय, जब [उद्योगपति] एसएल किरलोस्कर वो ला ये इलाका मं लेके आय रहिस. अऊ फेर हम सब मन त भगत सिंह के बारे में सुने रहेन.”
गणपति बल यादव के जनम एक ठन किसान परिवार मं होय रहिस, अऊ ओकर सिरिफ एक झिन बहिनी रहिस. बचपना मं दाई-ददा गुजर गे रहिन जेकर बाद वो ह अपन एक रिस्तेदार के घर चले गे रहिस. “मंय सायेद इस्कूल मं पहिले के 2-4 बछर गे रहेंव अऊ फेर खेत मन मं बूता करे सेती पढ़े ला छोर देंय.” अपन बिहाव के बाद, वो हा अपन दाई ददा के टूटे फूटे घर अऊ ओकर खेत मं लहूँट के आगे. ओकर करा अपन शुरू के जिनगी के कउनो फोटू नई ये, काबर तब फोटू खिंचवाय सेती अतक पइसा नई रहिस.
जिहां तक हो सकिस वो हा भारी मेहनत करिस-अऊ 97 बछर के उमर मं घलो करत हवंय. “मंय गुड़ बना य ला सीखें अऊ येला जिला भर मं बेचत रहंय. हमन अपन लइका मन के पढ़ई मं ये पइसा खरच करेन. पढ़े लिखे के बाद वो मन वे मुंबई चले गीन अऊ कमाय ला सुरु करिन अऊ हमन ला भेजे ला घलो लगिन. येकर बाद मंय गुड़ के कारोबार बंद कर देंय अऊ खेती डहर धियान देय ला सुरु करेंव. धीरे-धीरे हमर खेत लहलहाय लगिस.”
फेर गणपति यादव ला ये बात के दुख हवय के आज के किसान मन करजा के बोझा मं दबत जावत हवंय. “हमन ला स्वराज(अजादी) त मिलिस, फेर चीज मन वइ सने नई हवंय जइसने हमन चाहत रहेन.” वो ला लगथे के केंद्र अऊ अभी के राज सरकार मन बीते सरकार मन ले घलो बदतर हवंय, जेन मन भारी खराब रहिन. वो ह कहिथे, “कउनो नई बताय के वो हा आगू का करही.”
तूफ़ान सेना के हरकारा के जियादातर काम वो हा पइदल रेंगत करत रहिस, गणपति यादव ह, “20-22 बछर के उमर मं सइकिल चलाय सीखे रहिस.” ये ह बाद मं ओकर भूमिगत काम सेती आय-जाय के एक ठन साधन बन गे. “सइकिल हमर ज़माना मं एक नवा ठन नवा जिनिस होवत रहिस.” ये नवा लुभावन जिनिस ला लेके गाँव मन मं भारी लंबा चर्चा होवत रहय. वो ह बताथे, “मंय सइकिल चलाय खुदेच सीखें, अऊ सीखते बखत कतको बेर गिरेंय.”
संझा होय ला धरे हवय अऊ 97 बछर के गणपति यादव बिहनिया 5 बजे ले इहाँ हवय. फेर अइसने लागथे के वोला घंटों गोठ बात करे मं मजा आइस, एकरे सेती ओकर भीतरी थके के नामोनिसान नई ये. ओकर भोंहा एके बखत तब चढ़ गे रहिस जब मंय ओकर ले ये पूछेंव के ओकर सइकिल कतक जुन्ना आय.वो ह दुखी होके कहिस, “ये वाली? करीबन 25 बछर. येकर पहिली वाली मोर करा करीबन 50 बछर ले रहिस, फेर वो ला कउनो चुरा लीस.”
जाय सेती हमन जइसने ठाढ़ होयेन, वो हा कसके मोर हाथ मन ला धर लेथे अऊ मोला थोकन रुके ला कहिथे. वो ह मोला कुछु देय ला चाहत रहिस. अपन नानकन घर के भीतर जाथे, उहाँ ले छोट अकन बरतन धर के आथे, वोला खोलथे, अऊ ओकर भीतर ले ताजा गोरस ले भरे एक पियाला निकाल के मोला देथे. जब मंय पी लेथों, त वो हा फिर ले मोरा हाथ मन ला कस के धर लेथे. ये बखत ओकर आंखी मन आंसू ले भर गे रहिन, मोर आंखी घलो ढरक परत रहिस. अब कउनो सब्द धन बोले के जरूरत नई रहिस. हमन एक दूसर ले अलग-बिलग होवत हवन, ये जानत के थोकन बखत सेती सही, हमन गणपति बल यादव के जिनगी के अद्भुत सफ़र के हिस्सा बनेन.
संपत मोरे, भरत पाटिल, नमिता वाईकर, अऊ संयुक्ता शास्त्री ला वोमन के महत्तम जानकारी दे सेती बहुते अभार.
अनुवाद: निर्मल कुमार साहू


text:
येकर जुड़वाँ लइका होही, रोपी ह निजी जचकी अस्पताल मं डॉक्टर ला भारी आत्मविश्वास के संग कहे रहिस, फेर ओकर करा ये बात के सबूत सेती कऊनो अल्ट्रासाउंड रिपोर्ट नई रहिस.
रोपी मन्नू बेटे ह करीबन दू बछर पहिली होय ये घटना ला भारी मगन अऊ उछाह ले सुरता करिस. वो ह स्टेथोस्कोप लगाय डॉक्टर के नकल करत कहिथे, “कान में वो लगाया.” डॉक्टर ह कमजोर काया वाले गरभ धरे महतारी के पेट के जाँच करिस अऊ जुड़वां लइका होय के रोपी के बताय बात ला ख़ारिज कर दीस.
अस्पताल के जचकी खोली मं एक स्टूल मं बइठत वो ह अपन बात ला दुहराईस, “मेडम, दो होता, दो (मेडम जुड़वां होही, जुड़वां).” करीबन 70 बछर के रोपी अऊ पीरा ले करलत महतारी, जेकर जचकी होवेइय्या रहिस, वो बखत उत्तर-पूर्वी महाराष्ट्र के मेलघाट जंगल के तीर के गांव जैतादेही ले 7 कोस दूरिहा परतवाड़ा कस्बा मं रहिन.
संझा तक, एक बाबू के जनम होईस अऊ पल भर बाद एक दूसर लइका के मुड़ी बहिर निकर आइस. ये बेर नोनी जनम ले रहिस, यानि जुड़वां बहिनी.
रोपी जोर ले हंसथे. वो ह माटी ले बने अपन पारम्परिक घर के परछी के एक छोर मं खटिया मं बइठे हवय. घर के परछी ह गाय के गोबर ले लिपाय हवय. भीतरी मं, लकरी छानी वाले तीन खोली सुन्ना परे हवंय. ओकर बेटा मन घर के दू एकड़ खेत मं बूता करे ला गे हवंय.
वो ह कोरकू भाखा मं एक ठन गारी देथे - जऊन शब्द के अनुवाद गधा के नाजुक जगा होथे - अऊ येकर बाद वो ह थोकन अऊ हंसथे, ओकर माथा मं परे लकीर मन बढ़ जाथें. सहर के डॉक्टर ला देय ये गारी ला सुरता करत वो ह अपन मं मगन होय लहजा मं कहिथे, “मंय वोला इही गारी देय रहेंव.”
ओकर ये आत्मविस्वास 40 बछर के अनुभव ले हवय. रोपी, जऊन ह कोरकू समाज ले हवंय, जैतादेही के आखिरी बांचे जचकी दाई आय. वो ह कहिथे के वो ह कम से कम 500-600 लइका मन के जचकी करवाय होही. वो ह कभू गिने नई ये. वो ह गरब ले बताथे के जऊन घलो जचकी के भार ओकर ऊपर रहिस, एको घलो नवा जन्मे लइका नई मरे रहिस. “सब चोखा (वो सब्बो बने रहिन).” जचकी दाई, पारम्परिक जचकी करेइय्या होथें, जऊन मन दाई के काम करथें. फेर, वो मन ला कऊनो नवा जमाना के प्रसिच्छन नई मिले हवय धन कहूँ ले प्रमानित नई यें.
महाराष्ट्र के विदर्भ इलाका के अमरावती जिला के धरनी अऊ चिखलधरा ब्लाक के गाँव के बासिंदा मेलघाट जंगल के कोरकू आदिवासी मन सेती, रोपी जइसने माइलोगन मन लंबा बखत ले घर मं जचकी करवाय के परम्परा ला चलावत हवंय, फेर वो मन के काम सिरिफ ओतके मं नई सिरावय. अनुभवी दाई मन के जइसने जचकी ले पहिली के देखभाल ला घलो करथें. जचकी ला संभालथें, अऊ अइसने दूरिहा, जंगल अऊ पहाड़ी वाले इलाका मं सेहत के देखभाल करथें, जिहां अक्सर डॉक्टरी मदद सेती तुरते अस्पताल जाय संभव नई हो पाय.
रोपी बताथे के मेलघाट के अधिकतर गांव मं अभू घलो एक धन दू दाई हवंय, फेर वो सब्बो डोकरी हो गे हवंय. ये दाई मन के परम्परा ला आगू ले जय बर नवा पीढ़ी ले अब तक ले कऊनो आगू नई आय हवय. जैतादेही के दूसर दाई के कतको बछर पहिली फऊत होगे रहिस. रोपी के मानना आय के ओकर एक बेटी धन बहुरिया ह ओकर ले दाई के काम ला सीखे हवय, फेर ये परिवार ले कऊनो घलो दाई के काम नई करे हवय.
रोपी के खुद के जम्मो लइका घर मं जन्मे रहिन, जेकर जचकी मं ओकर महतारी अऊ जचकी दाई मदद करे रहिस. ओकर चार झिन बेटा रहिन, जेकर मन ले एक झिन 10 बछर पहिली बीमारी के चलते मर गीस. ओकर दू झिन बेटी घलो हवंय, अऊ दूनो के बिहाव होगे हवय अऊ जैतादेही मंइच रहिथें. ओकर कतक सारा पोता अऊ पोती घलो हवंय. (रोपी बताथे के ओकर बेटी मन ये काम ला करे ले मना कर दे हवंय, फेर एक बेटी ह ये तरीका ला थोर बहुत सीखे रहिस)
वो ह कहत जाथे, “मोर बहू अतका डेरा जाथे के जऊन खोली मं कऊनो जचकी होवत रहय त वो हां उहां खड़े घलो नई सकय. वो ह न त कुछु देखथे अऊ न मोला टांका के धागा धन कपड़ा धराथे धन कऊनो मदद करथे. ऐसा कांपने लगता (वो ह कांपे ला धरथे).” वो ह खून देख के थरथरावत छोटे बहू के नकल करके दिखाथे.
रोपी सुरता करथे के पुराना जमाना मं माइलोगन मन देह के ये हालत ले डेरारत नई रहिन. “हमर करा निडर होय ला छोड़ कऊनो चारा नई रहिस. हरेक छोटे बड़े इलाज सेती, कऊनो डॉक्टर धन नर्स नई रहिन.”
ओकर महतारी अऊ दादी दूनो दाई रहिन. अऊ वो ह अपन दादी के संग काम करत ये ला सिखिस. रोपी के कहना हवय के जब ओकर दाई जचकी करवाय ला घर मं जावत रहय, त कभू अपन अनपढ़ बेटी ला संग मं नई ले गीस. “बकी हेजेदो (तंय इहींचे रह)” - वो ह कोरकू मं डांटे. रोपी ले सुरता हवय. “फेर जब मंय सिरिफ 12 धन 13 बछर के रहेंव, तब मोर दादी मोला अपन संग मं ले जावय.” अऊ करीबन 16 बछर के उमर मं, बिहाव ले पहिली रोपी ह अपन दादी के सहायता करे के काम सुरु कर दीस.
*****
मेलघाट के चक्करदार डोंगरी अऊ जंगल मं किसिम-किसम के जीव-जन्तु के भरमार हवय. भारी बड़े मेलघाट टाइगर रिज़र्व के गढ़ घलो हवय. ये रिज़र्व ह 1,5000 वर्ग किलोमीटर ले जियादा इलाका मं बसे हवय. येकर सुक्खा अऊ पतझर के जंगल मं अइसने गाँव हवंय जऊन ह कोरकू अऊ गोंड आदिवासी के गढ़ आंय. ये मन ले कतको बस्ती टाइगर रिज़र्व के भीतरी, येकर बफर जोन मं अऊ तीर मं बसे हवंय. इहाँ के अधिकतर लोगन मन किसान अऊ चरवाहा आंय, अऊ ये मन के आमदनी के बड़े जरिया बांस अऊ जड़ी-बूटी जइसन जंगल के चीज आंय.
बोरत्यखेड़ा, भारी घन जंगल इलका मं 150 परिवार के एक गांव आय, जऊन ह चिखलदरा तालुका ले करीबन 17 कोस दूरिहा हवय. करीबन 70 बछर के चरकू बबूलाल कास्डेकर इहाँ के जचकी दाई आंय अऊ ओकर मुताबिक “जिहां तक मोला सुरता हवय”, वो ह दाई के काम करत हवंय. वो ह कहिथें के आज घलो मेल्घट के दूरिहा गाँव मं हरेक 10 गरभ धरे महतारी मन ले करीबन पांच परिवार घेच मं जचकी करवाय ला चाहथें, फेर हाल के कुछु बछर मं इलाज के सुविधा मं थोकन सुधर होय हवय. (2015-16 के राष्ट्रीय परिवार स्वास्थ्य सर्वेक्षण, एनएफ़एचएस-4 के मुताबिक देहात इलाका मन मं 91 फीसदी ले जियादा लइका मन के जनम कऊनो अस्पताल मं होय हवय. सायेद ये आंकड़ा मं मेलघाट के दूरिहा गांव के असल बात सामिल नई ये).
अप्रैल 2021 मं, बोरत्यखेड़ा मं प्राथमिक स्वास्थ्य केंद्र (पीएचसी) के एक उप-केंद्र सुरु होईस. जब मंय उहाँ गे रहेंव त देखेंव के ये एक मंजिला इमारत मं दू महिना बाद घलो पानी के बेवस्था नई रहिस. इहाँ एक सहायक नर्स-दाई (एएनएम) फोन मं 24 घंटा हाजिर रहिथे. वइसे त वोला पहिली मंजिल मं बने घर मं रहे ला रहिस, फेर बोरत्यखेड़ा के एएनएम शांता विहिके दुर्वे इहाँ के बासिंदा आंय जेकर बिहाव गाँव मं होय हवय.
गांव के लोगन मन मोला बताईन के उप-केंद्र मं सामुदायिक स्वास्थ्य अधिकारी के रूप मं काम करे सेती डॉक्टर के एक पद हवय, फेर पानी के बेवस्था नई होय ह ये पद मं काम करेइय्या मनखे सेती दिक्कत बन जाथे. हालेच मं पढ़ के निकरे एक झिन डॉक्टर, जऊन ह करीबन 7 कोस दूरिहा सेमाडोह गांव के पीएचसी मं सिखत रहिस, वो ह इहाँ जल्दी काम सुरु करेइय्या रहिस (बीते बछर जब मंय उहाँ गे रहेंव).
फेर एएनएम के कहना हवय के कतको गरभ धरे महतारी उप-केंद्र नई जाय ला चाहय. 30 बछर के शांता कहिथे, “वो मन मं अपन समाज के माईलोगन मनेच मं जचकी के भरोसा रहिथे.” शांता ह तीर के मोर्शी ब्लॉक के उप-केंद्र 10 बछर तक ले काम करिस अऊ ओकर बाद वोला इहाँ काम मं लगाय गीस.
वो ह इहाँ के डोकरी दाई चारकू ले सेमाडोह के अस्पताल मं होवेइय्या जचकी मं आय के बिनती करथे. शांता कहिथे के परिवार मन दाई के बात ला मानथें. वो ह ये बात ले दुखी हवय के बोरत्यखेड़ा मं अब कऊनो जवान दाई नई ये, अऊ न कऊनो अइसने हवय जऊन ह चारकू के काबिलियत ला आगू बढ़ावय. गांव मं दूसर दाई ह उमर हो जाय सेती काम करे करीबन बंद कर देय हवय, अऊ कुछु बछर पहिली यूनिसेफ के संग मिलके सरकार डहर ले बलाय एक ठन नानकन ट्रेनिंग कोर्स मं घलो हिस्सा नई ले रहिस.
सरा दिन चले ये कोर्स मं हिस्सा लेवेइय्या चरकू कहिथे, हमन ला लागथे के हमन सब्बो कुछु जानथन, फेर वो मन हमन ला कुछु अऊ महत्तम बात ला सिखाइन, जइसने के साबुन ला बऊरे, हाथ धोय अऊ नव रेजर पाती ला बऊरे कतक जरूरी हवय.
जब वो ह जचकी के पीरा बखत, कऊनो माइलोगन के संग अस्पताल धन कभू कभार निजी अस्पताल मं जाथे, त जचकी नर्स (माइलोगन) डहर ले करे जाथे. चारकू कहिथे के माई लोगन मन तब तक ले मरद डॉक्टर ले जचकी नई करवायेंव, जब तक के नर्स ये न बोल देवय के ओकर ले सम्भले नई सकय. जटिल होयच ले डॉक्टर ला बलाय जाथे.
वो ह अब घलो संग मं काबर जाथे? “चलो बोला तो जाती (गर वो मं मोला कहिथें, त मंय जाथों). गर मोर उहाँ रहे ले महतारी ला सुभीता लागथे, त मंय काबर नई जाहूँ?”
चारकू कहिथे, कतको बछर पहिली वो ला मेहनताना मं, एक पाई मं नाप के दू धन तीन पाई चऊर धन गहूँ देय जावत रहिस. पाई एक बड़े गिलास जइसने दिखत पीतल के पारम्परिक बरतन होते. कभू कभू चारकू ला मेहनताना के संग उपराहा कुछु पइसा मिल जावत रहिस.
बीते दसों साल मं दाई के कमई मं कुछु जियादा सुधर नई होय हवय. जून 2021 मं मोर भेंट होय के हफ्ता भर पहिली, चारकू ला ओकर आखिरी जचकी सेती 500 रूपिया अऊ चार किलो गहूँ मिले रहिस. ये बेर जचकी बनेच जल्दी हो गे रहिस. जचकी के पीरा सुरु होते सात लइका बहिर आय लगे रहिस. वो ह कहिथे, “गर जचकी मं जियादा बखत लगे रतिस, त ले घलो मोला अतकेच रूपिया मिले रतिस.”
करीबन पांच बछर पहिली चारकू के घरवाला के फऊत हो गे रहिस. वो ह अपन एक एकड़ जमीन ला कमावत रहिस, जेन ला अब ओकर बेटी अऊ दमान कमाथें. चारकू कहिथे के दाई के काम ले कभू घलो तय आमदनी नई होय सकय. हाल के बछर मं, कऊनो महिना वो ह चार हजार कमाईस अऊ कऊनो महिना एक हजार घलो नई मिलिस.
इहाँ के माईलोगन मन के अनुमान हवय के बीते 30 बछर मं बीते तिस बछर मं बोरत्यखेड़ा मं जन्मे लइका मन ले कम से कम आधा लइका के जनम बखत चारकू रहिस, अऊ वो हा अपन पोता-पोती अऊ एक परपोता के घलो जचकी करवाय हवय.
वो ह सुरता करत बताथे के ओकर करवाय जचकी के कुछु दिन बीते कुछेक नवा जन्मे लइका मन मरे घलो हवंय. “जनम के बखत नई, फेर कुछ दिन बीते बाद.” वो ला मरे के कारन के पता नई, कऊनो ला येकर कारन नई पता.
अब अपन नजर कम होय सेती, वो ह परिवार मन ला सरलग पीएचसी धन उप-केंद्र मं जाय के बात कहिथे.
*****
रोपी, जऊन ला अपन उमर बने करके सुरता नई ये, हालेच मं ओकर गोड़ मं कुछु दिक्कत होय ला लगे हवय. ओकर पिर्री गईंठ के तीर सूजे रहिथे अऊ ओकर माड़ी मं भारी दरद रहिथे. फेर, वो ह सहर के डॉक्टर तीर त नई गीस फेर एक इहाँ के बइद के देय तेल ले मालिस करथे.
वइसे त वो ह अपन जुन्ना जान पहिचान करा अऊ बेटी मन ले भेंट होय गाँव मं घूमत रहिथे, फेर जचकी सेती कहे जाय ले अधिकतर परिवार मन ला मना कर देथे. वो ला ये बात के बेस्वास नई ये के वो ह कतक काम करे सकही, अऊ ओकर आंखी ठीक ले देखे सकही घलो धन नई. रोपी कहिथे, “मंय वोला सहर के अस्पताल (परतवाडा कस्बा के) मं फोन करे ला कहिथों, अऊ एम्बुलेंस आय तक ले ओकर संग मं रहिथों. अऊ कभू-कभू जब गाड़ी तुरते गांव लहूंट के आय ला होथे त मंय ओकर संग चले घलो जाथों.”
जऊन बखत मं वो ह जचकी दाई के काम मं भारी लगे रहय तऊन बखत लोगन मन वोला जैतादेही मं किसिम-किसम के हालत मं तुरते अऊ धीर धरे काम करे बर जानत रहिन. पहिली, जब वो मन मोला बलाय ला आवत रहिन त मंय सबले पहिली बतावत रहंय के मोला काय चाही – एक रेजर पाती, धागा (टांका के धागा), सुजी अऊ कुछु घलो.” कतको दाई मन पेरिनियल टियर (जचकी बखत जोनि अऊ ओकर तीर मं होय जखम) ला आसानी ले सील देवत रहिन, जइसने ये ह कऊनो बड़े बात नई ये.
ओकर बाद, ये ला देख के जचकी के पीरा अभी सुरु होय हवय धन पहिली से सुरु हो गे हवय, वो ह अपन काम सिरा लेवत रहिस अऊ तुरते वो घर जाय बर निकर जाय जिहां चिंता मं परे परिवार वाले मन वोला अगोरत रहंय.
रोपी हमेसा भगवान के सुमिरन करत जचकी के काम सुरु करत रहिस, फेर जचकी मं माइलोगन के फैलाव ला जाँच करे के पहिली अपन हाथ धो लेवत रहिस.
रोपी कहिथे, दाई (होवेइय्या महतारी के महतारी) कुछु नई करय, फेर वो ह अपन बेटी के संग मं रहिथे, रोथे घलो. महतारी के गुहार दरद के मारे रोवत बेटी ला संभल लेथे. महतारी मन कहत रहेंय, 'ओ माई, जल्दी कर दो माई, जनी मनि ये ह मोर हाथ मं रहिस !
कभू-कभू जचकी के पीरा घंटों तक ले चलत रहय, अऊ रोपी ला खाय धन अपन घरवाला धन बेटा ला खाय ला परोसे सेती, रपट के अपन घर डहर चले जाय. “जचकी के अइसने कतको मामला मं, महतारी जोर जोर ले नरियावत मोला कहत रहेंय के जब तक ले लइका जनम नई होय जाय, तब तक ले ऊहां ले झन जांव. फेर कभू-कभू ये मं सरी रात धन पूरा दिन लग सकत रहय. अइसने हालत मं बाकी सब्बो लोगन मन डेरा जावंय, फेर मंय नई डेरावंव.”
अक्सर, वो ह गरभ धरे महतारी के पेट के मालिस सेती थोकन तेल (रांधे के कऊनो तेल) मंगत रहिस. रोपी के कहना हवय के वो ह पेट ला छू के गम पाय सकत रहिस अऊ अंदाजा लगा सकत रहिस के लइका उल्टा हालत मं हवय धन सही दिसा मं करे बर मालिस करके लइका ला सही तरफ लाय जाय सकत धन नई. ओकर करा कतको अइसने घटना रहिस, जब जचकी के बखत पहिली लइका के गोड़ बहिर आय रहिस. येकरे संगे-संग, वो ह दावा करथे के वोला ये बखत घलो कऊनो जियादा हलाकान होय ला नई परिस.
दीगर पारम्परिक रित-रिवाज ला बदले भारी कठिन रहय. गर नौवां महिना के पूरा होय के बाद घलो जचकी के दरद सुरु नई होवय, त चारकू कहिथे के वो ह भूमकाल के फूंकाय पानी के एक दू घूंट पीये के सलाह देथे
रोपी कहिथे के दाई ह जचकी के बाद जगकी वाले जगा ला घलो सफ्फा करथे. वो ह कहिथे, अऊ “पहिली हमन लइका ला तुरते नहलवात रहेन. अब हमन अइसने करे बंद कर देय हवन.” रिवाज रहिस के लइका ला नहलाय जाय अऊ ओकरे बादेच वो ला पहिली दुदु पियाय महतारी ला देय जाय.
चारकू ये बात के हामी भरते. “पहिली. हमन तात पानी ले जनम के तुरते बाद लइका ला नहलात रहेन. अऊ कभू-कभू लइका ला दू-तीन दिन के बादेच महतारी के दुदु पिए ला देय जावत रहिस.” कुछेक परिवार मन लइका ला पहिली दिन सिरिफ गुर मिले पानी धन सहद के पानी पियावंय.
इहाँ के एएनएम के सलाह सेती अब नव जन्मे लइका ला नहलाय के रिवाज सायदे कऊनो मानत होही. ये असर ह अस्पताल मं जचकी करवाय के अभियान अऊ मेलघाट के शिशु मृत्यु दर के समस्या डहर सरकार के धियान देय ले नजर आवत हवय. (कतको पड़ताल अऊ रपट मं ओ इलाका के भारी शिशु मृत्यु दर अऊ भारी कुपोसन के बात आगू आय हवय). बोरत्यखेड़ा के एएनएम शांता के कहना हवय के अब आमतऊर ले लइका के सेहत ला जनम के बाद के रित-रिवाज अऊ देवंता-धामी के जगा पहिली धियान देय जावत हवय, अऊ सरकार-यूनिसेफ़ के प्रशिक्षण कार्यक्रम मन घर मं जचकी के तरीका ला सुरच्छित बनाय मं मदद करे हवय.
चारकू बताथे के अब जब महतारी के कुछेक मिनट सुस्ताय के बाद लइका हिले डुले सुरु करथे, त दाई ह वो ला बताथे के सुते बखत धन बइठे के बेरा सुरच्छित तरीका ले कइसने पियाय जाथे. अऊ अब लइका ला आधा घंटा भीतरी महतारी पियाय लगथे.
दीगर पारम्परिक रित-रिवाज ला बदले भारी कठिन रहय. गर नौवां महिना के पूरा होय के बाद घलो जचकी के दरद सुरु नई होवय, त चारकू कहिथे के वो ह भूमकाल (बैगा-गुनिया) के फूंकाय पानी के एक-दू घूंट पीये के सलाह देथे .
रोपी कहिथे के वो ह ये भविष्यवाणी करे पसंद करथे के गरभ धरे महतारी ला बेटा होही धन बेटी. ओकर दावा हवय के बाबू लइका पेट ला आगू डहर ले फइलाथे. “नोनी लइका पेट ला बगल ले फइलाथे.” फेर वो ह ये बात ला लेके हंसथे घलो. वो ह कहिथे ये अनुमान ऊपर आसरित होथे, अऊ भगवान घलो नई चाहय के मइनखे ह जनम के पहिली लइका नोनी हबय धन बाबू येकर जाँच कर सकय.
बोरत्यखेड़ा के गांव वाला मन बताथें के पारंपरिक जचकी दाई, सामुदायिक स्वास्थ्य मं सहायक हवंय. वो ह गरभ धरे माइलोगन के जचकी के आखिरी बखत तक ले सरकार डहर ले देय मदद (बेरा के बेरा जाँच, आयरन-फोलिक एसिड, अऊ कैल्शियम के दवई समेत) ला पहुंचाथें, जनम के तियारी करके बखत मं अस्पताल मं भर्ती कराथें.
परतवाड़ा सहर के निजी डॉक्टर मन के तीर बसे जैतादेही के गांव वाला मन ये बात के जियादा चिंता नई करंय के वो मन के तीर रोपी के बाद जचकी दाई नई होही. उहिंचे, रोपी कहिथे के ओकर करा सरकारी अस्पताल मन ला बताय बर कुछु चीज हो सकथे. वो ह कहिथे, कुछु माईलोगन मन अतका दुब्बर पातर होथें के, नो महिना तक ले हरेक दिन उल्टी करथें. वो गोस खाय ले मना कर देथें, वो मन कऊनो किसिम के खाय ले मुंह बिचका लेथें. गरभ धरे महतारी ला सब्बो कुछु खाय ला चाही. कऊनो चीज के रोक नई ये. “डॉक्टर मन ला गरभ धरे महतारी मन ला ये बात के सलाह घलो देय ला चाही.”
ओकर समाज मं, कोरकू परिवार मं लइका के जनम के पांच दिन के तिहार मं जचकी दाई ला घलो नेवते जाथे. अक्सर वोला ऊही दिन ओकर मजूरी देय जाथे. ये एक चिन्हारी कस आय के लइका अपन सुरु के मुस्किल दिन ले सुरच्छित निकर गे हवय. रोपी ग्यानि-धियानी जइसने कहिथे, “कुछु अलहन ले मर जाथें, कुछु बीमारी सेती, कुछु जनम लेय बखत मर जाथें. हरेक एक न एक दिन मर जाही, फेर लइका के जियें ह महतारी अऊ लइका के जीत आय.”
रोपी कहिथे के लइका मन के जिंयत रहे ले वो ला जऊन एहसान हासिल होय हवय, वो ह जचकी दाई के रूप मं ओकर सबले बड़े खुसी मन ले एक रहिस. अऊ जब वो ह ये काम नई कर सकय, त येला सबले जियादा सुरता करथे. जब लोगन मन मदद मांगे ला आथें त वो मं ला अधिकतर ला वो ह मना कर देथे. वो ह वो मन ले कहिथे, “जाओ बाबा, अब मेरे से नहीं होता” मंय ये काम अब अऊ नई करे सकंव.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
रायपुर। वाणिज्य अउ उद्योग मंत्री अमर अग्रवाल ह माना विमानतल मार्ग स्थित एक निजी हॉटल म छत्तीसगढ़ म हवाई कार्गो के संभावना उपर आधारित एक कार्यशाला के शुभारंभ करिन। श्री अग्रवाल ह कहिन कि चारों कोति ले 7 राज्य मन ले घिरे होए के सेती छत्तीसगढ़ म हवाई कार्गों के विकास के बिकट संभावना मवजूद हे। उमन बताइन के राज्य म फिलहाल 11 टन एयर कार्गो के हरेक दिन ढुलाई होवत हे, जबकि इहां 50 टन हर दिन के क्षमता हवय। छत्तीसगढ़ पूरा देश म पहली राज्य हे जऊन हर परिवहन संबंधी गतिविधि मन ल बढ़ावा दे बर अपन खुद के लाजिस्टिक्स पार्कस पालिसी बनाए हे। कार्यशाला के आयोजन कन्फेडरेशन ऑफ इण्डियन इण्डस्ट्रीज (सीआईआई) कोति ले उद्योग विभाग के सहयोगी संस्था सीएसआईडीसी के सहयोग ले करे गिस। सीएसआईडीसी के अध्यक्ष छगनलाल मूंदड़ा अऊ उद्योग विभाग के सचिव कमलप्रीत सिंह घलोक ए अवसर म उपस्थित रहिन।
छत्तीसगढ़ म हवाई कार्गो सेवा के विकास के बिकट संभावना : अमर
रायपुर। वाणिज्य अउ उद्योग मंत्री अमर अग्रवाल ह माना विमानतल मार्ग स्थित एक निजी हॉटल म छत्तीसगढ़ म हवाई कार्गो के संभावना उपर आधारित एक कार्यशाला के शुभारंभ करिन। श्री अग्रवाल ह कहिन कि चारों कोति ले 7 राज्य मन ले घिरे होए के सेती छत्तीसगढ़ म हवाई कार्गों के विकास के बिकट संभावना मवजूद […]
Related Posts
Nothing found!
It looks like nothing was found here!


text:
1
झूठ ह बिन पाँव उत्ता - धुर्रा भागथे
पाछू म छल , कपट, चारी ल छाँड़थे
ओकरे पायत अँधरौटी धरे कस हपटाये
2
उत्ती के सुरुज ल सबो जल चघाथें
बने - बने के त सबो गुन गाथें
बिगड़े बखत सिरिफ ऊही काम आथे
3
मंगनी म घलो माँगत हें मया
दुकान म बेचावत हे दया
बेचरी के जिनिस होगे लाज, सरम, हया
4
मनखे के भीड़ ले गाँव - सहर बनाथे
ऊँच - ऊँच बिल्डिंग, तरी - ऊपर बनाथे
मयारु के मया ले एक ठन सुग्घर घर बनाथे
5
धन अऊ दोगानी एक कोती
सरग के सुख, पन्ना, हीरा मोती
मोर दाई के आसिरबाद एक कोती
6
भुँइया म मढ़ा दे हाथ के हथियार ल
जीत म बदलदे ये हार ल
सरग बनादे ये संसार ल